Syarikat, pengarah didenda RM15,500 jual mikrofon tidak diperakui
Oleh MUHAMMAD SHAHIZAM TAZALI

8 Julai 2022, 4:48 pm
MELAKA – Padah menjual dan memiliki alat telekomunikasi tidak diperakui, sebuah syarikat termasuk pengarahnya diarahkan membayar denda sebanyak RM15,500 oleh Mahkamah Sesyen di sini, hari ini.
Hakim Nariman Badruddin menjatuhkan hukuman itu terhadap syarikat Darson Electronics Sdn. Bhd. dan Pengarahnya, Tan Kwee Geok, 56, yang mengaku salah sebaik sahaja empat pertuduhan dibackan jurubahasa mahkamah.
Mengikut pertuduhan satu dan dua, Darson Electronics Sdn. Bhd. dan Kwee Geok didapati memiliki 11 unit mikrofon tanpa wayar jenama Langpu.
Bagi pertuduhan tiga dan empat, Kwee Geok didapati telah menjual satu unit mikrofon tanpa wayar jenama Langpu model U3001B.
Kesemua unit tersebut didapati tidak diperakui sebagaimana dikehendaki di bawah Peraturan 16(1)(b) dan 16(3) Peraturan-Peraturan Komunikasi dan Multimedia (Standard Teknik) 2000.
Kesalahan itu dilakukan Taman Plaza Melaka Sentral dalam daerah Melaka Tengah pada 4 Julai 2020 dan 5 Mei 2021.

Terdahulu, pendakwaan dikendalikan Pegawai Pendakwa Suruhanjaya Komunikasi dan Multimedia Malaysia (SKMM), Nazrul Nizam Mohd. Zameri memohon mahkamah mengenakan hukuman setimpal dan barangan kes dilucut hak serta dilupuskan berdasarkan Akta SKMM.
Tertuduh yang tidak diwakili peguam bagaimanapun merayu agar denda minumum diberikan dengan alasan menyesali perbuatan itu, selain perlu membayar gaji pekerja dan menanggung keluarga.
Selepas mendengar hujah kedua belah pihak, mahkamah kemudian menjatuhkan hukuman denda berjumlah RM15,500 bagi kesemua pertuduhan. -KOSMO! ONLINE


Rumah empat keluarga musnah terbakar menjelang Aidiladha
Oleh TENGKU DANISH BAHRI TENGKU YUSOFF

8 Julai 2022, 4:52 pm
KUALA TERENGGANU – Empat keluarga terpaksa menyambut Aidiladha tahun ini dalam kedukaan apabila rumah mereka musnah dalam kebakaran di Kampung Panji di sini hari ini.
Kebakaran pada pukul 11.30 pagi itu menyebabkan mereka tinggal sehelai sepinggang selain keseluruhan kerugian dianggarkan lebih puluhan ribu ringgit.
Salah seorang mangsa Sulaini Said, 55, berkata, dia bergegas pulang sebaik dihubungi isterinya, Johana Mohammad, 49, yang memaklumkan tentang kebakaran terbabit.
“Sewaktu kejadian saya berada di Bukit Payung, Marang. Sebaik tiba, tidak dapat digambarkan kesedihan melihat rumah sedang marak terbakar.
“Tidak tahu nasib kami sekeluarga, di mana hendak menumpang teduh menjelang Aidiladha yang bakal tiba lusa (Ahad ini),” katanya ketika ditemui Kosmo! di lokasi kejadian di Kampung Pinji di sini hari ini.
Sulaini berkata, tambah menyedihkan mereka, barangan kemas bernilai RM6,000 dan wang simpanan RM2,000 turut hangus dalam kebakaran itu.

Sementara itu, Ketua Balai Bomba dan Penyelamat Kuala Terengganu, Rozizah Abni Hajar berkata, pihaknya ke lokasi kejadian sebaik menerima maklumat kebakaran itu pada pukul 11.34 pagi.
Menurut beliau, setibanya di lokasi, tiga buah rumah sudah musnah 100 peratus manakala sebuah rumah lagi hangus 25 peratus pada bahagian dapur. – KOSMO! ONLINE


Penduduk gotong-royong halau babi hutan sondol warga emas
Oleh ROHANA MOHD. NAWI

8 Julai 2022, 4:56 pm
KOTA BHARU – Seramai 50 penduduk di empat buah kampung di sekitar kawasan Pasir Tumboh di sini mengadakan program gotong-royong untuk menghalau babi hutan hari ini.
Kebanyakan penduduk menggunakan anjing untuk menghalau babi selepas seorang warga emas parah selepas disondol seekor babi hutan sewaktu mengutip buah durian di dusun buah-buahan berhampiran rumahnya di Taman Desa Wangi, Pasir Tumboh kelmarin.
Dalam program itu, seekor babi hutan yang berkeliaran ditembak oleh seorang pemilik kebun buah-buah apabila haiwan berkenaan dikesan merosakkan tanamannya.
Seorang penduduk, Nik Rosli Nik Man, 52, berkata, penduduk kampung empat buah kampung membuat gotong-royong menghalau babi hutan selepas seorang warga emas, Omar Ngah, 78, cedera parah akibat disondol haiwan berkenaan.
Katanya, Jabatan Perlindungan Hidupan Liar dan Taman Negara (Perhilitan) sudah memasang perangkap di dusun durian bersebelahan rumah mangsa untuk menangkap babi hutan petang semalam.
“Masih banyak lagi babi hutan berkeliaran di kawasan dusun apabila kita dapat lihat kesan sondolan pada pokok kelapa, pisang dan buah-buahan lain. Ada penduduk melihat haiwan tersebut berkeliaran di kawasan perumahan pada awal pagi dan waktu senja.

“Penduduk berharap Perhilitan dapat mencari jalan penyelesaian masalah babi hutan di sini kerana kebanyakan penduduk bimbang kejadian serangan haiwan tersebut berulang,” katanya ketika ditemui pemberita hari ini.
Sementara itu , anak bongsu kepada Omar, Azlan, 44, berkata, keadaan bapanya semakin stabil dan kini masih dirawat di Hospital Universiti Sains Malaysia, Kubang Kerian di sini.
Katanya, bapanya akan menjalani rawatan ortopedik selepas disahkan mengalami kecederaan dalaman akibat digigit babi hutan semasa bergelut dengan haiwan itu. – KOSMO! ONLINE


KKM jangka jangkitan baharu Covid-19 akan meningkat
Oleh SITI A'ISYAH SUKAIMI

8 Julai 2022, 4:32 pm
PETALING JAYA – Kementerian Kesihatan (KKM) menjangkakan jumlah jangkitan baharu akan meningkat di negara ini susulan daripada varian Omicron BA.4 dan BA.5.
Menteri Kesihatan, Khairy Jamaluddin Abu Bakar berkata, untuk Omicron BA.5, ia adalah versi virus Covid-19 paling mudah merebak setakat ini dan lebih mudah menjangkiti berbanding varian Omicron sebelumnya iaitu BA.1 dan BA.2
Katanya, pada masa ini terdapat 13 kes Omicron sedang dipantau rapi oleh KKM melibatkan enam kes BA.2.12.1, lima kes BA.5 dan dua kes BA.5.2 dengan kesemuanya didapati positif antara Mei dan Jun manakala, tiada kes sublineage Omicron BA.4 setakat ini.
“Mereka yang telah melengkapkan vaksinasi Covid-19 atau telah dijangkiti sebelum ini lebih berkemungkinan untuk dijangkiti semula dengan varian ini. Ia juga akan menyumbang kepada peningkatan jangkitan Covid-19 dalam beberapa minggu akan datang.
“Situasi seperti ini juga telah mengakibatkan peningkatan kemasukan ke hospital di negara-negara seperti Singapura, Portugal, United Kingdom (UK) dan lain-lain,” katanya pada sidang akhbar di Parlimen hari ini.
Ujarnya, bagaimanapun data dari Israel dan Amerika Syarikat menunjukkan, individu telah lengkap vaksinasi dos primer dan menerima dua dos penggalak, terutamanya dalam kumpulan umur 60 dan ke atas, mempunyai kadar kematian lebih rendah berbanding mereka yang hanya mempunyai satu dos penggalak. -KOSMO! ONLINE


Nenek selamba padam lilin kek hari jadi guna jari
Oleh KOSMO!

9 Julai 2022, 9:30 pm
JAKARTA – Sebuah klip video tular di media sosial Indonesia kerana memaparkan telatah seorang wanita warga emas yang memadamkan lilin pada kek hari jadinya menggunakan jari, lapor laman berita Suara.com.
Video itu dimuat naik dalam akaun TikTok @nakasur.
Rakaman memaparkan sambutan hari lahir seorang wanita warga emas yang dihadiri rakan-rakan yang kelihatan sebaya dengannya.
Majlis hari jadi itu kelihatan meriah dengan hiasan latar belakang bertulis ‘Nenek’ dan angka 85 menunjukkan usia wanita itu.
Tetamu yang hadir kemudian menyanyikan lagu hari lahir supaya wanita itu meniup lilin pada kek hari jadinya.
Bagaimanapun, mereka keliru apabila wanita itu bukan meniup tetapi menggunakan jarinya untuk memadamkan lilin. Dia dilihat mencubit sumbu lilin itu sebelum reaksi wajahnya juga kelihatan keliru.

Video berkenaan mendapat perhatian netizen di ruangan komen.
“Bukan sembarangan nenek,” kata seorang netizen.
“Padam lilin dengan gaya,” komen netizen lain. – Agensi


Aaron-Wooi Yik kempunan lagi ke final
Oleh MUHAMMAD ZUHAILY BADLISHAH

9 Julai 2022, 9:15 pm
KUALA LUMPUR – Beregu lelaki No.1 negara, Aaron Chia-Soh Wooi Yik berputih mata buat kali kedua berturut-turut untuk beraksi di pentas final di laman sendiri selepas tewas di separuh akhir Malaysia Masters sebentar tadi.
Minggu lalu, Aaron-Wooi Yik ditunjukkan jalan keluar di peringkat separuh akhir Terbuka Malaysia oleh pasangan No.2 dunia dari Jepun, Takuro Hoki-Yugo Kobayashi 21-23, 9-21.
Kali ini, giliran beregu Indonesia, Fajar Alfian-Muhammad Rian Ardianto pula mengecewakan impian pemenang pingat gangsa Sukan Olimpik Tokyo 2020 itu di Axiata Arena, Bukit Jalil dengan keputusan 21-14, 19-21, 21-10.
Fajar Alfian-Rian Ardianto berjaya meneruskan rekod bersih mereka apabila masih belum tewas kepada mana-mana beregu lelaki negara dalam semua kejohanan sepanjang tahun ini.
“Saya rasa di set ketiga sebelum kita meraih 11 mata, mereka (Fajar Alfian-Rian Ardianto) banyak memberi tekanan. Selain itu, kami berada di kedudukan yang perlu melawan arah angin. Jadi mereka bagi tekanan untuk kita buat kesilapan,” kata Aaron.
AARON (kiri) dan Wooi Yik gagal ke final buat kali kedua berturut-turut selepas tumbang di Terbuka Malaysia dan Malaysia Masters.
Kekalahan itu menyaksikan Aaron-Wooi Yik terus kempunan beraksi di perlawanan akhir sejak mereka meraih pingat perak Kejohanan Badminton Asia di Manila, Filipina pada April lalu.

Ia sekali gus menyaksikan tiada wakil negara akan beraksi di final Malaysia Masters esok selepas beregu wanita, Pearly Tan-M. Thinaah juga tumbang di separuh akhir hari ini.
Pearly-Thinaah dikecewakan pasangan No.1 dunia dari China, Chen Qingchen-Jia Yifan dengan keputusan 10-21, 19-21 untuk menempah pertemuan akhir menentang juara All England dari Jepun, Nami Matsuyama-Chiharu Shida.
Final beregu lelaki esok melibatkan pertemuan Fajar Alfian-Rian Ardianto menentang gandingan legenda dari Indonesia, Mohammad Ahsan-Hendra Setiawan.
Final perseorangan lelaki pula menyaksikan seorang lagi wakil Indonesia, Chico Aura Dwi Wardoyo bertemu pemain Hong Kong, Angus Ng Ka Long, manakala An Se-young (Korea Selatan) menentang Chen Yufei (China) di perlawanan akhir perseorangan wanita. – KOSMO! ONLINE


Pelawak, YouTuber wanita buka baju enggan jawab video tular
9 Julai 2022, 8:57 pm
PETALING JAYA – Susulan penularan dan kecaman aksi tanggal tudung dan pakaian ketika membuat persembahan stand up comedy (komedi solo) hari ini, pelawak wanita terbabit, Siti Amira Natasha Abdullah muncul menerusi siaran langsung dalam saluran YouTube miliknya, petang tadi.
Wanita yang disapa Amy bersama kekasihnya, Alex itu menjawab pelbagai soalan pengguna YouTube, terutama berkaitan video kontroversi membabitkan dirinya.
Sedar video persembahannya tular dalam media sosial sehingga mengundang kecaman ramai, wanita terbabit bagaimanapun mengelak daripada menjawab soalan berkaitan tindakan beraninya.
Pada masa sama, Amy yang berasal dari Kuala Kangsar, Perak mengakui sangat berbangga menjadi seorang Islam.
Dalam pada itu, Alex juga menyifatkan teman wanitanya sebagai seorang yang berpegang pada ajaran Islam dan mendakwa akan memeluk agama tersebut selain bakal berkahwin tidak lama lagi.
Alex bagaimanapun menghalang Amy daripada menjawab soalan berkaitan video kontroversinya kerana enggan jawapan mereka akan disalah tafsir.

Ketika ditanya sama ada kekasihnya gemar berbogel di depan khayalak seperti dilakukannya dalam video tersebut, Alex menafikannya.
“Saya tidak rasa jika dia seronok berbogel di khayalak,” jawabnya.
Berdasarkan hasil carian, video melibatkan Siti Amira yang tular hari ini dimuat naik dalam YouTube mereka bertarikh 16 Jun lalu dan setakat ini ditonton sebanyak hampir 3,000 kali.
Bagaimanapun, tiada sebarang komen untuk video tersebut yang diklasifikasikan Alex dan Amy untuk penonton berusia 18 tahun ke atas.
Hasil selidik juga mendapati, akaun YouTube pasangan itu dipenuhi dengan banyak perkongsian terbuka mengenai topik hubungan seksual selain memaparkan Amy dalam keadaan mencolok mata dengan hanya memakai baju dalam.
Malah Amy juga dilihat mengenakan tudung dan menutup aurat dengan baik dalam beberapa buah video lain yang berkongsi tentang tip ‘dating’ untuk orang Malaysia.
Hari ini, negara dikejutkan dengan penularan sebuah video memaparkan tindakan seorang pelawak wanita yang menanggal tudung dan membuka pakaiannya di hadapan ramai ketika mengadakan persembahan komedi solo di sebuah kelab di Taman Tun Dr. Ismail, Kuala Lumpur.
Dalam video berkenaan, Amy mengaku berketurunan Melayu, beragama Islam dan menghafal 15 juzuk al-Quran.
Video tersebut mengundang kecaman sehingga mendapat perhatian banyak pihak termasuklah golongan pendakwah, selebriti dan pelawak yang menyifatkan perbuatannya sangat memalukan dan menghina Islam.
Selain mendapat perhatian serius Jabatan Agama Islam Wilayah Persekutuan (JAWI), satu laporan polis tentang perbuatan wanita dalam video berkenaan juga sedang dalam siasatan polis. – KOSMO! ONLINE


Isteri tangkap suami curang ketika makan bakso
Oleh KOSMO!

9 Julai 2022, 9:00 pm
JAKARTA – Sebuah klip video tular di media sosial Indonesia kerana memaparkan kejadian seorang wanita menangkap suaminya berlaku curang ketika dia sedang makan bakso bersama anak perempuannya, lapor laman berita Suara.com.
Video itu dimuat naik dalam akaun TikTok @NengMedina235.
Wanita itu menceritakan kejadian di mana dia secara tidak sengaja bertemu suaminya dan perempuan simpanan lelaki itu di sebuah kedai makan.
Dia pada awalnya ingin merakam video makan bersama anak perempuannya di kedai bakso sebelum terserempak dengan seorang rakannya sewaktu di sekolah menengah.
Ketika merakam rakannya yang bernama Ded, dia melihat suaminya yang berbaju biru bersama seorang wanita dan kanak-kanak lelaki.
“Akhirnya suami saya sedar kehadiran saya dan anak perempuannya. Yang pastinya bebola daging bertukar pahit serta merta,” tulis wanita itu.

Biarpun menghadapi situasi tersebut, wanita itu kekal tenang dan berkata bahawa dia lebih memilih untuk membawa kes itu ke mahkamah.
Video berkenaan mendapat perhatian netizen di ruangan komen.
“Terbaik. Saya doakan yang terbaik untuk makcik,” kata seorang netizen.
“Risau juga dengan perasaan anak perempuannya,” komen netizen lain. – Agensi


Pengantin sebut nama bapa mentua semasa akad nikah
Oleh KOSMO!

9 Julai 2022, 8:30 pm
JAKARTA – Detik akad nikah di Desa Kalangan Mulur, Sukoharjo, Jawa Tengah yang kucar-kacir menjadi tular apabila pengantin lelaki secara tidak sengaja menyebut  nama bapa mentuanya semasa ijab kabul kerana terlalu gementar, lapor laman Wolipop.
Pengantin lelaki, Dandi Ardianto menyebut nama bapa bakal isterinya, Ngatmin Wingnyo semasa menerima lafaz akad nikah dan bukan nama pengantin perempuan, Sri Hartini.
“Saya terima nikahnya Ngatmin Wingnyo dengan mas kahwin 5 juta rupiah (RM1,477) dan barangan kemas 10 gram,” kata Dandi sebelum terdiam sendiri dan tertawa kerana menyedari tersilap sebut nama bapa mentuanya.
Semua yang hadir di majlis perkahwinan itu turut ketawa kerana kesilapan pengantin lelaki.
Video akad nikah itu mendapat lebih 1.2 juta tontonan dengan ramai netizen ketawa melihat pengantin lelaki tersilap sebut nama bapa mentua dan bukannya isteri.
“Ketawa sampai gila ,” kata akaun @Bae.

Pengantin perempuan, Sri Hartini memberitahu dia tidak menyangka video akad nikahnya akan menjadi tular dengan pantas.
“Perkara tersebut berlaku tanpa dirancang tetapi menjadikan momen majlis perkahwinan saya lebih mudah dikenang,” ujarnya. – Agensi


Agong, Raja Permaisuri Agong zahir ucapan Aidiladha
Oleh NUR ALWANI ZAFIRAH KHAIRUL

9 Julai 2022, 8:35 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan selamat menyambut Hari Raya Aidiladha kepada seluruh umat Islam.
Istana Negara dalam satu hantaran di laman sosial Facebook berkata, Seri Paduka Baginda berdua turut mendoakan semoga ibadah korban pada tahun ini dapat dilakukan dengan sempurna.
“Semoga ibadah korban dapat dilakukan dengan sempurna, diberkati dan diterima Allah S.W,T.
“Semoga dilimpahi hidayah, rahmat, keberkatan dan keredaanNya,” titah Seri Paduka Baginda. – KOSMO! ONLINE


Rakyat Jepun berduka kematian Shinzo Abe
Oleh KOSMO!

9 Julai 2022, 10:00 pm
TOKYO – Rakyat Jepun berkabung di atas kematian mengejut bekas Perdana Menteri, Shinzo Abe yang menjadi mangsa pembunuhan bermotifkan dendam kelmarin.
Jasad pemimpin itu dibawa meninggalkan sebuah hospital di Kashihara, barat Jepun menjelang pukul 6 pagi semalam menuju ke Tokyo untuk upacara pengebumian.
Abe yang merupakan perdana menteri Jepun paling lama berkhidmat, meninggal dunia selepas  ditembak oleh seorang pesara tentera laut ketika menyampai ucapan dalam kempen politik di wilayah Nara kelmarin.
Beberapa pegawai berkata, tiada ugutan dibuat terhadap Abe. Beliau berkempen untuk parti pemerintah, Parti Liberal Demokratik (LDP) ketika  ditembak.
LDP dan beberapa parti sekutu lain berkata,  mereka akan meneruskan kempen sebelum pilihan raya tempatan diadakan hari ini. Pakatan berkenaan yang dikenali Komeito, dijangka mengukuhkan majoriti mereka di Parlimen.
Mendiang Abe, 67,  berasal keluarga ahli politik. Beliau menjadi perdana menteri paling muda  selepas Perang Dunia Kedua  apabila mengambil alih kuasa buat kali pertama pada tahun  2006 ketika berusia  52 tahun.

Abe terkena dua das tembakan yang menuju tepat pada  leher dan dada sehingga menyebabkan pendarahan serius serta degupan jantung terhenti.
Beliau  yang dikejarkan ke Hospital Universiti Perubatan Nara menggunakan helikopter, disahkan meninggal dunia  pukul 5.30 petang (waktu tempatan).
Suspek yang dikenali sebagai Tetsuya Yamagami pula dipercayai bekas anggota pasukan tentera  maritim Jepun.
Yamagami dilaporkan meninggalkan pasukan itu pada 2005.
Lelaki berusia 41 tahun itu melepaskan tiga das tembakan ke arah Abe semasa beliau sedang berucap di atas pentas.
Polis mengesahkan bahawa  Yamagami mengaku menembak bekas perdana menteri itu dengan menggunakan senjata buatan sendiri.
Menurut suspek, dia berdendam dengan sebuah organisasi tertentu dan percaya Abe adalah anggota pertubuhan tersebut.
Polis bagaimanapun tidak mendedahkan nama pertubuhan itu.
Polis turut merampas beberapa senjata buatan sendiri  yang lain di rumah suspek.
Dalam pada itu, kecekapan pasukan keselamatan Abe dipertikaikan  selepas rakaman kejadian tembakan itu menunjukkan mendiang sangat terdedah kepada serangan. – Agensi


PM ajak rakyat ‘berjihad’ pulihkan ekonomi
Oleh MOHD RIDZAUDDIN ROSLAN

9 Julai 2022, 8:22 pm
PUTRAJAYA- Perdana Menteri, Datuk Seri Ismail Sabri Yaakob menyeru kepada seluruh rakyat Malaysia untuk berjihad bersama kerajaan bagi memastikan kehidupan harian Keluarga Malaysia kembali pulih.
Katanya, usaha menangani impak inflasi itu memerlukan kerjasama erat Keluarga Malaysia.
“Hari ini, seluruh dunia berdepan cabaran ekonomi antara lain berpunca daripada konflik geopolitik dan perubahan iklim global. Namun, kerajaan sentiasa mendengar dan memahami denyut nadi Keluarga Malaysia.
“Kerajaan kini berusaha menangani impak inflasi global termasuk menubuhkan Pasukan Khas Jihad Tangani Inflasi. Ia berperanan menyatukan semua kementerian dan agensi berkaitan bagi menyelesaikan kesulitan dengan segera,” katanya sempena Perutusan Khas Hari Raya Aidiladha sebentar tadi.
Susulan itu, Ismail Sabri berkata, seluruh Keluarga Malaysia perlu bersama-sama berganding bahu ke arah memulihkan prestasi ekonomi kerana usaha tersebut merupakan satu jihad.
“Justeru, seluruh Keluarga Malaysia perlu bersama-sama berganding bahu menanganinya. Ini adalah jihad kita bersama untuk memastikan ekonomi negara kembali pulih,” katanya.

Dalam perkembangan lain,Perdana Menteri menjelaskan, lebih 14,000 jemaah Malaysia sedang menjadi tetamu Allah di Tanah Suci Mekah bagi menunaikan ibadah haji tahun ini.
“Saya mendoakan kesemua mereka dipermudahkan urusan dan dikurniakan haji mabrur.
“Perbezaan fahaman politik antara kita juga harus diketepikan, buktikan keinsafan dan kesyukuran dengan bersama-sama meningkatkan martabat agama serta memupuk hubungan baik bersama keturunan dan agama yang lain,” jelasnya.
Ismail Sabri turut meminta rakyat untuk sama-sama berdoa agar semangat pengorbanan yang diamalkan Keluarga Malaysia mampu menjadikan tanah air kalis cabaran, kukuh dan terus maju. -KOSMO! ONLINE


Jacinda Ardern lebih popular di luar New Zealand
Oleh KOSMO!

9 Julai 2022, 10:00 pm
WELLINGTON – Perdana Menteri New Zealand, Jacinda Ardern dikatakan lebih popular di luar negara berbanding dalam kalangan rakyatnya sendiri, lapor portal berita MailOnline kelmarin.
Pengaruh Ardern dikatakan tidak begitu kukuh di New Zealand di mana perdana menteri berkenaan berdepan perasaan tidak puas hati  pengundi yang semakin meningkat berikutan cara beliau menangani pandemik Covid-19.
Ardern dikritik secara meluas kerana dasar kawalan Covid-19 yang dianggap keras pada peringkat awal pandemik.
Beliau berada di Australia pada minggu ini dalam misi perdagangan dan pelancongan selepas menjelajah ke serata dunia termasuk mengadakan pertemuan dengan pemimpin Britain dan Amerika Syarikat (AS).
Ardern duduk bersama Perdana Menteri Australia, Anthony Albanese dalam sesi soal jawab pada Forum Kepimpinan Australia-New Zealand di Sydney.
Menerusi satu temu bual televisyen, beliau disoal oleh wartawan saluran televisyen ABC, Sarah Ferguson tentang bagaimana perasaannya apabila dilabelkan sebagai ‘selebriti global’.

Ardern yang jelas tidak selesa akan soalan itu dengan cepat menafikannya dan menegaskan bahawa beliau tidak pernah menganggap dirinya berada dalam kategori tersebut.
“Bagi saya (tiada istilah selebriti), saya mengutamakan New Zealand dan sebagai Perdana Menteri New Zealand tumpuan saya sepenuhnya adalah kepada negara kami,” katanya. – Agensi


Empat rakyat Malaysia terperangkap sindiket kerja Kemboja dibawa pulang
Oleh KOSMO!

9 Julai 2022, 11:14 pm
SEPANG- Empat lagi rakyat Malaysia yang sebelum ini terperangkap di Kemboja ekoran terpedaya dengan sindiket kerja menawarkan gaji lumayan antara RM5,000 hingga RM8,000 dibawa pulang ke tanah air hari ini.
Timbalan Pengarah Risikan/Operasi Jabatan Siasatan Jenayah Bukit Aman, Datuk Hussein Omar Khan berkata, keempat-empat mereka berusia antara 29 hingga 41 tahun itu merupakan sebahagian daripada 54 rakyat Malaysia yang berjaya diselamatkan membabitkan sindiket tersebut.
“Masih ada lima rakyat Malaysia yang berada di Kemboja dalam tahanan pihak berkuasa dan perlu melalui proses dokumentasi undang-undang sebelum dapat pulang ke negara ini,” katanya kepada pemberita di Lapangan Terbang Antarabangsa Kuala Lumpur (KLIA) di sini tadi.
Katanya, berdasarkan rekod polis, pihaknya menerima sebanyak 156 laporan melibatkan 189 mangsa atau warganegara yang berada di luar negara ekoran menjadi mangsa sindiket penipuan pekerjaan.
“Dalam rekod kita, ada 135 mangsa yang masih di luar negara dan mereka sedang dikesan dengan kerjasama pihak berkuasa negara terlibat.
“Rakyat yang terlibat dengan sindiket itu juga paling banyak didapati di Kemboja di mana ia merangkumi 40 peratus daripada jumlah kes diikuti mereka di Myanmar dan Laos,” ujarnya.

Terdahulu, dilaporkan seramai 12 rakyat Malaysia yang diperdaya sindiket iklan pekerjaan di Kemboja dibawa pulang ke tanah air manakala empat lagi mangsa tiba ke KLIA pada 19 April lalu. -KOSMO! ONLINE


Amaran ribut petir di Terengganu, Pahang dan Sarawak
Oleh ZULKIFLI MANZOR

9 Julai 2022, 6:12 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa kawasan di tiga negeri malam ini.
MetMalaysia dalam satu kenyataan berkata, amaran ribut petir, hujan lebat dan angin kencang itu melibatkan kawasan di Terengganu, Pahang dan Sarawak.
“Ribut petir, hujan lebat dan angin kencang dijangka di Dungun dan Kemaman di Terengganu, Jerantut di Pahang serta Miri (Subis, Beluru, Miri dan Marudi) di Sarawak sehingga pukul 8 malam ini,” kata kenyataan itu.
Menurut MetMalaysia, amaran itu dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia. – KOSMO! ONLINE


Hasrat Pearly-Thinaah ke final lebur
Oleh MUHAMMAD HELMEE RAMLI

9 Julai 2022, 8:19 pm
KUALA LUMPUR – Beregu wanita negara, Pearly Tan-M. Thinaah ditunjuk jalan keluar daripada Kejohanan Badminton Malaysia Masters selepas tewas 10-21, 19-21 kepada gandingan No.1 dunia dari China, Chen Qing Chen-Jia Yi Fan di separuh akhir.
Pada perlawanan yang berlangsung di Arena Axiata, Bukit Jalil sebentar tadi, Pearly-Thinaah nyata tidak dapat mengekang kehebatan pemenang pingat perak Sukan Olimpik Tokyo 2020 itu.
Selain itu, kecederaan buku lali yang dialami Thinaah pada penghujung set kedua turut dilihat menjadi punca beregu negara sukar untuk mengheret perlawanan ke set penentuan biarpun sudah memberikan tentangan sengit.
“Semasa penghujung set kedua tadi, memang saya ada rasa sakit pada bahagian buku lali (kiri). Kaki saya seolah-olah tidak dapat bergerak dan memerlukan rawatan,” kata Thinaah sejurus tamat perlawanan.
PEARLY (kiri) dan Thinaah kini memberikan fokus sepenuhnya untuk aksi Sukan Komanwel Birmingham 2022 selepas gagal ke final Malaysia Masters di Axiata Arena sebentar tadi. GAMBAR – AMIR KHALID
Dalam pada itu, dia juga mengakui gandingan Qing Chen-Yi Fan menampilkan aksi cukup agresif apabila sering melancarkan serangan demi serangan sehingga menyebabkan mereka berada dalam tekanan.
“Memang diakui mereka bermain sangat baik dan pantas pada set pertama sehingga membuatkan kami tertekan. Bagaimanapun, kami mula mendapat rentak di set kedua dan mampu mengimbangi perlawanan.

“Selain itu, kami juga tahu apabila bertemu gandingan yang berada dalam kelompok lima teratas, memang kami perlu bersedia dengan aksi agresif seperti ditampilkan Qing Chen-Yi Fan,” tambahnya.
Selepas ini, beregu yang berada pada ranking ke-10 dunia itu tidak akan menyertai kejohanan jelajah dunia bagi memberikan tumpuan terhadap persediaan ke Sukan Komanwel Birmingham 2022 hujung bulan ini. – KOSMO! ONLINE


Dia bukan hina Islam tapi hina dirinya sendiri – Budak Ijat
Oleh MOHD. HAIKAL ISA

9 Julai 2022, 6:47 pm
PETALING JAYA – Sebuah video dikatakan menghina kesucian agama Islam melibatkan seorang wanita Melayu yang secara tiba-tiba menanggalkan tudung dan baju kurung dalam sebuah persembahan stand up comedy (komedi solo) baru-baru ini mendapat perhatian ramai termasuk pelaku seni tempatan.
Menerusi video yang tular, seorang wanita pada awalnya tampil di pentas lengkap berbaju kurung dan memakai tudung sebelum melepaskan hijab dan pakaiannya sehingga mendedahkan auratnya di hadapan audiens.
Sebelum melakukan perbuatan biadab tersebut, wanita yang berasal dari Kuala Kangsar, Perak itu bagaimanapun mengaku berketurunan Melayu, beragama Islam dan sudah menghafal 15 juzuk al-Quran.
Terpanggil memberi pandangan tentang perihal terbabit, pengarah yang juga penerbit drama terkenal, Shahrulezad Mohameddin atau lebih dikenali dengan nama Budak Ijat menegaskan, wanita itu hanya memalukan diri sendiri, bukan mengaibkan agama.
“Kalau tanya saya, dia bukan hina Islam tapi hina dirinya sendiri. Islam tak terjejas pun tapi intergriti diri sendiri yang tercalar.
“Sanggup membodoh dan menghina diri sendiri hanya semata-mata nak tunjuk dirinya liberal dan konon-konon terbuka. Sampah!,” coret pengarah drama rantaian, Nur itu menerusi Instagram.

Dalam pada itu, pelawak Shahrol Shiro, 38, menerusi Instagram miliknya bagaimanapun menyifatkan tindakan wanita berkenaan jelas menghina agama dan perbuatannya sudah melampaui batas.
“Nak buat komedi pun ada garisan batasnya. Lepasi garisan tersebut adalah mengina dan kamu telah menghina dengan menggunakan konteng agama Islam. Ini betul-betul sudah melampau,” tulisnya.
Shahrol turut menggesa siasatan dilakukan terhadap penganjur iaitu Crack House Comedy Club dan wanita itu selain tindakan tegas harus diambil pihak berwajib.
Pencetus Ummah (PU) Amin turut kesal dengan tindakan wanita yang dilihat secara terang-terangan telah menghina kesucian agama Islam ketika membuat persembahan tersebut.
Amin atau nama lengkapnya, Mohamad Amirul Amin Maula Lokman Hakim berkata, perbuatan berkenaan sangat menyedihkan terutamanya apabila individu itu mendakwa dirinya seorang penghafal al-Quran.
“Sedih memang sedih. Tidak sangka ada manusia yang main-main dengan tudung, main-main bicara dalam keadaan mengatakan dirinya menghafal al-Quran.
“Buka baju di depan khalayak dan mereka bersorak. Apa hendak jadi dengan kita? Apa hendak jadi dengan umat Islam?,” katanya.
Selain Ijat, Shahrol dan PU Amin, perbuatan yang dianggap tidak bermoral tersebut turut mendapat perhatian ramai lagi golongan selebriti dan agamawan, termasuk Zoey Rahman, Datuk Hattan dan Firdaus Wong.
HATTAN dalam Instagramnya turut melontarkan pandangan tentang sikap tidak bermoral wanita yang tular buka tudung dan baju ketika ini.
Terdahulu, dalam pada umat Islam bakal menyambut Hari Raya Aidiladha esok, rakyat Malaysia dikejutkan dengan penularan sebuah video menyaksikan seorang pelawak wanita menghina Islam ketika melakukan persembahan komedi dipercayai berlaku di sebuah kafe di Taman Tun Dr Ismail, Kuala Lumpur. – KOSMO! ONLINE


Suku akhir sasaran minimum Soon Huat-Shevon
Oleh MUHAMMAD HELMEE RAMLI

9 Julai 2022, 6:50 pm
KUALA LUMPUR – Beregu campuran profesional negara, Goh Soon Huat-Shevon Jemie Lai menjadikan pusingan suku akhir sebagai sasaran tetap dalam setiap kejohanan selepas ini dalam usaha melangkah ke tahap lebih tinggi.
Gandingan yang berada pada ranking ke-15 dunia itu masih belum dapat melepasi saingan suku akhir dalam kejohanan bertaraf Jelajah Dunia Super 500 ke atas sepanjang kempen musim ini.
Terbaharu, Soon Huat-Shevon juga terpaksa akur tersingkir di pusingan suku akhir pada kejohanan Malaysia Masters selepas tewas 10-21, 14-21 kepada juara dunia dua kali dari China, Zheng Si Wei-Huang Ya Qiong semalam.
Justeru, Shevon berkata, mereka akan meletakkan sasaran minimum suku akhir pada setiap kejohanan bagi mencerahkan peluang mereka bertemu beregu-beregu yang berada dalam kelompok empat teratas dunia.
“Sasaran kami selepas ini adalah untuk melayakkan diri ke pusingan suku akhir dalam setiap kejohanan. Bagi saya, suku akhir adalah peluang terbaik untuk jumpa empat beregu terbaik dalam kejohanan.
“Kelompok empat beregu terbaik itu boleh dianggap sebagai musuh kami kerana halangan utama kami sekarang adalah di suku akhir. Jika kami boleh pecahkan halangan itu, barulah kami ada peluang melangkah lebih jauh,” katanya.

Mengulas kekalahan kepada Siwei-Ya Qiong, pemain berusia 29 tahun itu mengakui, lawan mereka memberikan tekanan cukup tinggi sepanjang perlawanan apabila agresif melakukan serangan demi serangan.
“Mereka bermain sangat pantas dan berbeza dengan pemain-pemain lain hingga menyebabkan kami tertekan. Sepanjang perlawanan itu, mereka asyik menyerang dan langsung tidak beri peluang kepada kami,” ujar Shevon.
Soon Huat-Shevon mendapat pengajaran cukup berharga ketika beraksi pada kejohanan Terbuka Malaysia dan Malaysia Masters sebagai persiapan menghadapi Terbuka Singapura yang akan bermula 12 hingga 17 Julai ini. – KOSMO! ONLINE


EU eksport berjuta-juta tan bijirin Ukraine
Oleh KOSMO!

9 Julai 2022, 7:00 pm
KIEV – Kesatuan Eropah (EU) mempercepatkan eksport bijirin Ukraine dan hampir menggandakan jumlah penghantarannya pada bulan lalu, lapor laman berita RT semalam.
Perkara itu dimaklumkan oleh Ketua Hal Ehwal Luar Kesatuan Eropah (EU), Josep Borrell menerusi kenyataan di laman Twitter.
Menurutnya, sejumlah 5.8 juta tan bijirin telah diangkut oleh EU dari Ukraine melalui apa yang dipanggil sebagai ‘laluan solidariti’ sejak April lalu.
“Sekitar 1.2 bilion orang terdedah kepada kenaikan harga makanan dan tenaga serta keadaan kewangan yang semakin buruk,” tambah Borrell.
Borrell sekali lagi menuduh Russia menyekat berjuta-juta tan bijirin di beberapa fasiliti penyimpanan Ukraine. Moscow katanya, mahu menggunakan bekalan makanan sebagai ‘senjata’ dalam peperangan dengan Kiev.
Sebelum ini, Barat berulang kali menyalahkan Russia kerana menyekat pelabuhan Ukraine sehingga menyukarkan eksport bijirin negara itu.

Bulan lalu, Presiden Vladimir Putin berkata bahawa Russia tidak menghalang eksport tersebut dan mengkritik Barat kerana ‘bersikap sinis’ terhadap bekalan makanan kepada negara-negara membangun. Negara-negara berkenaan adalah yang paling teruk terjejas akibat krisis kenaikan harga.
Beliau berkata, peningkatan inflasi di Barat adalah akibat dasar makroekonomi mereka yang tidak bertanggungjawab.
Ukraine yang merupakan pengeluar hasil tani utama tidak dapat mengeksport bijirinnya melalui laluan laut akibat konflik yang berterusan dengan Russia.
Dianggarkan sejumlah 22 hingga 25 juta tan bijirin kini masih terkandas di pelabuhan-pelabuhan Ukraine. – Agensi


Anjing ‘ajar’ manusia supaya jangan membazir
Oleh KOSMO!

9 Julai 2022, 6:30 pm
NEW DELHI – Sebuah rakaman video memaparkan seekor anjing menutup rapat paip air selepas minum menjadi tular di laman perkongsian Twitter, lapor laman berita  India Today.
Dikongsi oleh seorang anggota  polis, Dipanshu Kabra, klip video itu menunjukkan seekor anjing membuka paip dengan kakinya untuk minum air.
Selepas menghilangkan dahaga, anjing itu menutup semula paip air tersebut dengan kemas.
“Setiap titisan air adalah berharga. Anjing pun faham, bila kita manusia akan faham?” demikian menurut kapsyen video berkenaan.
Video itu mendapat lebih 34,000 ribu tontonan dan menerima reaksi ramai pengguna media sosial.
Ramai daripada mereka kagum kerana perbuatan  seekor haiwan mampu menyedarkan  orang ramai supaya lebih bertanggungjawab dalam usaha menjimatkan air. – Agensi


Rishi Sunak umum rebut jawatan Perdana Menteri Britain
Oleh KOSMO!

9 Julai 2022, 7:30 pm
LONDON – Bekas Canselor Perbendaharaan Britain, Rishi Sunak secara rasmi mengumumkan akan bertanding sebagai calon untuk mengisi jawatan Perdana Menteri yang akan dikosongkan oleh Boris Johnson, lapor portal berita MailOnline semalam.
Rishi membuat aku janji untuk kembali membentuk sebuah kerajaan yang dipercayai, membina semula sektor ekonomi dan menyatu-padukan Britain.
Dalam satu klip video yang digambarkan sebagai licik, bekas Canselor itu berikrar bahawa kempen beliau bagi merebut kepimpinan Parti Konservatif (Tories)  akan berasaskan semangat patriotisme, keadilan dan kerja keras.
Pemimpin berusia 42 tahun itu juga melancarkan sebuah laman web sebagai sebahagian daripada pelancaran kempennya bersama slogan bermaksud  ‘Bersedia Untuk Rishi’.
Perebutan jawatan Perdana Menteri Britain itu boleh disifatkan sebagai sengit apabila ramai ahli parlimen lain berkongsi  hasrat yang  sama susulan peletakan jawatan Johnsons sebagai pemimpin Tories minggu ini.
“’Negara kita berdepan cabaran besar dan serius bagi generasi akan datang. Seseorang yang tegas perlu memimpin kerajaan pada  masa ini dan membuat keputusan yang betul.

“Pilihan yang kita buat hari ini akan menentukan sama ada generasi  akan datang mempunyai lebih banyak peluang berbanding generasi sebelum mereka,” kata Rishi.
Pelancaran kempennya yang sangat teratur dan profesional menimbulkan persoalan adakah ia sudah lama dirancang sebelum Johnson dan beliau sendiri mengumumkan peletakan jawatan masing-masing minggu ini.
Rishi kini mendapat  sokongan bekas pengerusi Parti Konservatif Oliver Dowden, bekas menteri Kabinet,  Liam Fox dan dua  bintang politik Tories  yang sedang meningkat naik iaitu Laura Trott serta Angela Richardson. – Agensi


Pesawat mendarat di lebuh raya
Oleh KOSMO!

9 Julai 2022, 8:00 pm
WASHINGTON – Seorang juruterbang di Amerika Syarikat (AS) nekad melakukan pendaratan cemas di sebuah lebuh raya yang sibuk selepas enjin pesawatnya mengalami kegagalan, lapor akhbar The Sun semalam.
Pesawat dikenal pasti sebagai Aero Commander 100 itu mendarat di lebuh raya US Route 19, Carolina Utara sekitar pukul 11.45 pagi (waktu tempatan) Ahad lalu, kata pejabat sherif tempatan.
Tiada kecederaan dilaporkan, demikian menurut media tempatan.
Juruterbang pesawat, Vincent Fraser dari Florida berkata, dia terpaksa mendarat cemas selepas enjin pesawatnya gagal berfungi di ruang udara.
Fraser berkata, bapa mertuanya berada di dalam pesawat itu. Ketika kejadian, mereka dalam perjalanan pulang dari melihat sebuah hartanah dekat  Tasik Fontana.
Rakaman menunjukkan pesawat itu mendarat di lebuh raya dengan Fraser mencari ruang antara kereta untuk mengelakkan kemalangan.

Fraser menerima lesen juruterbang peribadinya pada Oktober tahun lalu dengan pengalaman penerbangan kurang daripada 100 jam.
Syerif Daerah Swain, Curtis Cochran memberitahu akhbar Smoky Mountains Times bahawa pihak berkuasa sedang menyiasat kejadian itu. – Agensi


PM, isteri ucap selamat menyambut Aidiladha kepada Keluarga Malaysia
Oleh NUR ALWANI ZAFIRAH KHAIRUL

9 Julai 2022, 8:08 pm
PETALING JAYA – Perdana Menteri, Datuk Seri Ismail Sabri Yaakob bersama isteri Datin Seri Muhaini Zainal Abidin mengucapkan selamat menyambut Hari Raya Aidiladha buat semua Keluarga Malaysia beragama Islam yang akan disambut pada esok.
Menerusi hantaran di laman Facebook tadi, Ismail Sabri turut berharap Keluarga Malaysia yang pulang ke kampung agar memandu secara berhati-hati selain mendoakan keselamatan mereka semua supaya selamat tiba di destinasi.
“Sesungguhnya Hari Raya Aidiladha pada kali ini disambut dengan penuh keinsafan, pengorbanan, kebersamaan dan kesyukuran.
“Kesanggupan berkorban harta kekayaan bagi membantu yang daif adalah diseru dalam Islam. Ia adalah simbol ketaatan, ketakwaan dan kehambaan kita kepada Maha Pencipta,” katanya.
Dalam pada itu, beliau turut menzahirkan rasa syukur ke hadrat Allah SWT kerana umat Islam dapat kembali meraikan sepenuhnya Aidiladha pada tahun ini selepas dua tahun berdepan dengan pandemik Covid-19. – KOSMO! ONLINE


Trafik masih perlahan di laluan Gombak menghala ke Genting Sempah
Oleh ZULKIFLI MANZOR

9 Julai 2022, 6:47 pm
PETALING JAYA – Aliran trafik dilaporkan masih perlahan di Lebuhraya Kuala Lumpur-Karak (KLK) arah Timur petang ini susulan orang ramai pulang ke kampung bagi menyambut Hari Raya Aidiladha.
Lembaga Lebuhraya Malaysia (LLM) menerusi pemakluman terkini berkata, trafik bergerak perlahan di laluan Gombak menghala ke Genting Sempah dan Genting Sempah ke Bukit Tinggi.
Kosmo! baru-baru ini melaporkan kira-kira 1.9 juta kenderaan dijangka menggunakan Lebuh Raya Utara-Selatan setiap hari sempena cuti perayaan Aidiladha bermula semalam hingga Selasa depan. – KOSMO! ONLINE


40 buah rumah rosak dibadai ribut di Tumpat
Oleh KOSMO!

9 Julai 2022, 5:16 pm
TUMPAT – Seramai 200 penduduk di tujuh buah kampung di sini berdepan detik cemas selepas rumah mereka rosak ditimpa pokok tumbang dalam kejadian ribut semalam.
Kejadian kira-kira pukul 6.30 petang hingga 8 malam itu melibatkan sebanyak 40 buah rumah di Kampung Alor Tar, Kampung Bendang Kerian, Kampung Kelong, Kampung Tanjung Kuala, Kampung Belukar Berangan dan Pulau Teluk Renjuna di sini.
Salah seorang mangsa, Saodah Ibrahim,70, berkata, kejadian tersebut berlaku secara tiba-tiba apabila bumbung pada bahagian ruang tamu rumahnya di Kampung Alor Tar di sini tercabut diterbangkan ribut.
Menurutnya, ribut kuat diselangi hujan lebat membuatkan dia dan cucu berusia tujuh tahun terpaksa bersembunyi di bahagian dapur.
“Kejadian itu berlaku dengan begitu cepat dan saya hanya mampu berdoa sambil memeluk cucu yang berada dalam keadaan takut.
“Segala persiapan untuk menyambut Aidiladha sudah dibuat esok termasuk tempahan bahagian korban. Jadi, tahun ini saya hanya mengagihkan daging lembu dan membatalkan niat untuk membuat jamuan di rumah,” katanya ketika ditemui Kosmo! hari ini.

Seorang lagi mangsa, Mustafar Hamat,63, berkata, kejadian itu menyebabkan bengkel motosikal miliknya turut ranap dihempap pokok besar yang tumbang sekali gus merosakkan lima buah motosikal pelanggan.
“Saya belum sempat memaklumkan keadaan motosikal tersebut kepada pemiliknya. Buat masa ini, saya hanya fokus untuk kerja-kerja membersihkan halaman rumah untuk menyambut Hari Raya Aidiladha esok,” katanya.
Sementara itu, Ahli Dewan Undangan Negeri (ADUN) Kelaboran, Mohd. Adnan Hassan berkata, dia menerima laporan sebanyak 40 buah rumah rosak dalam kejadian tersebut daripada penghulu kampung.
Katanya, kerja-kerja mengumpulkan maklumat mangsa yang terlibat dengan kejadian itu sedang giat dijalankan dan bantuan akan diberikan dengan segera. – KOSMO! ONLINE


Lori rempuh 11 kenderaan di Tambak Johor bawa muatan lebih had
Oleh KHAIRUL MOHD. ALI

9 Julai 2022, 5:59 pm
JOHOR BAHRU – Polis mengesahkan lori treler yang merempuh 11 buah kenderaan lain di Tambak Johor pada 7 Julai lalu membawa muatan melebihi had ketika kejadian itu berlaku.
Ketua Polis Johor, Datuk Kamarul Zaman Mamat berkata, perkara itu diketahui selepas lori berkenaan dihantar untuk menjalani pemeriksaan di Pusat Pemeriksaan Kenderaan Berkomputer (Puspakom).
Menurut beliau, siasatan berhubung aspek teknikal lain seperti berlakunya masalah brek sedang dijalankan.
“Berhubung kejadian lori yang merempuh kenderaan lain di Tambak Johor itu, kita sedang jalankan siasatan daripada pelbagai aspek bagi mencari punca kejadian dan juga pihak-pihak yang bertanggungjawab.
“Kita sudah membuat serbuan di pejabat syarikat lori berkenaan untuk melihat rekod penyelenggaraan dan sebagainya, dimana kita dapati lori itu membawa muatan melebihi had dibenarkan,” katanya kepada pemberita selepas memantau penggunaan dron dalam penugasan Op Lancar di Jalan Tebrau, di sini hari ini.
Tambah Kamarul Zaman lagi, siasatan berhubung kes berkenaan masih dijalankan dan sekiranya tempoh reman suspek tamat kita akan mohon reman lanjutan.

Terdahulu, Ketua Polis Daerah Johor Bahru Selatan, Asisten Komisioner Raub Selamat memberitahu lori bermuatan habuk batu itu dipercayai mengalami masalah kerosakan teknikal sehingga merempuh 11 buah kenderaan lain di sempadan antarabangsa Malaysia-Singapura itu.
Raub turut dilaporkan berkata, kemalangan itu melibatkan 12 buah kenderaan iaitu sebuah lori, sebuah bas, sebuah van dan sembilan buah kereta dengan enam daripadanya merupakan kenderaan berdaftar di Malaysia dan enam yang lain bernombor pendaftaran Singapura.
“Kejadian itu bagaimanapun tidak melibatkan sebarang kehilangan nyawa mahupun kecederaan sebaliknya hanya laporan kerosakan kenderaan diterima,” katanya.
Sementara itu, berhubung sambutan perayaan Hari Raya Aidiladha, Kamarul Zaman memaklumkan seramai 1,120 pegawai dan anggota Polis Kontinjen Johor akan ditugaskan untuk memastikan kesejahteraan dan kelancaran trafik.
“Polis akan meningkatkan pemantauan di 30 lokasi ‘hotspot’ yang dikenal pasti sering berlaku kemalangan dan juga kesesakan menjelang musim perayaan.
“Setakat ini, kita dapati pergerakan keluar masuk ke Johor khususnya bandar raya Johor Bahru masih lancar dan terkawal,” jelasnya.- KOSMO! ONLINE


Banjir Baling: Raja Muda Kedah dukacita tragedi kepala air
Oleh MOHD. RAFIE AZIMI

9 Julai 2022, 4:42 pm
BALING – Raja Muda Kedah menzahirkan rasa dukacita terhadap tragedi kepala air dan banjir lumpur yang berlaku di Kampung Iboi, Kupang di sini.
Tengku Sarafudin Badlishah Sultan Sallehuddin bertitah, ini kerana kejadian seumpama itu bukan kali pertama berlaku di negeri ini yang turut mengorbankan nyawa penduduk.
“Masa itu dapat berita daripada WhatsApp (tentang) kejadian yang berlaku, saya rasa terkejut, berasa sedih benda ini berlaku lagi.
“Ini bukan pertama kali, (tetapi) ini kali kedua selepas di (Gunung Jerai), Yan. Jadi saya sedih berlaku kepada penduduk kampung,” titah baginda selepas mencemar duli ke Kampung Iboi, di sini hari ini.
Pada Isnin lalu, tiga penduduk Kampung Iboi yang tidak sempat menyelamatkan diri ditemui meninggal dunia selepas dihanyutkan aliran air deras akibat kepala air dan banjir lumpur dari Gunung Inas.
Kejadian tersebut tidak sampai setahun selepas tragedi sama berlaku di Gunung Jerai pada 18 Ogos tahun lalu yang mengorbankan enam penduduk.

Justeru, Tengku Sarafudin Badlishah bertitah agar penduduk yang tinggal di kawasan berisiko seperti tebing-tebing sungai agar berpindah segera setelah menerima arahan daripada pihak berkuasa.
Titah baginda, langkah tersebut bukan sahaja perlu dilaksanakan di kawasan seperti Kampung Iboi sahaja, sebaliknya di seluruh negeri Kedah yang berhampiran bukit atau gunung.
“Selain itu kerajaan negeri juga dikatakan akan melaksanakan sistem amaran awal di beberapa kawasan dalam negeri ini.
“Diharapkan semua pihak selepas ini akan peka dengan amaran dikeluarkan itu sebagai langkah berjaga-jaga dalam menghadapi bencana,” titah baginda.
Terdahulu, Tengku Sarafudin Badlishah dan Raja Puan Muda Kedah, Che Puan Muda Zaheeda menyampaikan sumbangan kepada 112 keluarga mangsa selain berkenan meluangkan masa bersama sukarelawan membersihkan pekarangan Sekolah Kebangsaan (SK) Kuala Kupang. – KOSMO! ONLINE


Pengguna jalan raya kongsi detik temui gajah semasa pulang ke Pantai Timur
Oleh KOSMO!

9 Julai 2022, 5:39 pm
PETALING JAYA – Beberapa pengguna jalan raya menuju ke Pantai Timur berdepan detik mendebarkan apabila terserempak dengan gajah sedang melintasi laluan mereka semalam.
Insiden itu dikongsikan pengguna media sosial yang memuat naik rakaman video memaparkan beberapa laluan menuju ke negeri itu digemparkan dengan kemunculan gajah dewasa.
Menerusi perkongsian Fazliwati Abbas di Facebooknya semalam, dia dan keluarga yang dalam perjalanan pulang ke Kampung Jeli, Kelantan terkejut dengan kehadiran gajah bersaiz besar itu.
Katanya, dia tidak menyangka akan berdepan dengan kejadian tersebut dan malangnya keretanya turut mengalami sedikit kerosakan akibat terkena belalai gajah berkenaan.
“Mujur Allah jaga keluarga, Grand Livina di depan tu gajah dah angkat kaki dan kereta saya pula kemek sikit sahaja kena belalai gajah itu,” katanya.
Selain itu, seorang pengguna TikTok, Aiman turut berkongsi pengalaman ketika dia bersama rakan-rakannya berdepan detik cemas apabila seekor gajah mula menghampiri keretanya.

“Memang ‘cuak’ masa gajah datang dekat, dah la kami naik Viva sahaja, kalau dipijak, dengan kami semua jadi roti canai,” ujarnya.
Dalam pada itu, menjengah ke ruangan komen, ramai menyifatkan situasi tersebut sebagai ‘sekatan jalan raya’ paling menyeramkan. – KOSMO! ONLINE


Wanita didakwa kerana penggal kepala, kemaluan kekasih
Oleh KOSMO!

9 Julai 2022, 5:30 pm
WASHINGTON – Seorang wanita di Amerika Syarikat (AS) mengaku tidak bersalah membunuh kekasihnya dengan memenggal kepala dan kemaluan mangsa ketika mereka melakukan hubungan intim, lapor akhbar Daily Star UK kelmarin.
Polis negeri Wisconsin menerima panggilan telefon pada 23 Februari lalu yang menyatakan bahawa kepala mangsa, Shad Thyrion, 23, ditemui di dalam sebuah baldi di rumah ibunya.
Semasa menyerbu lokasi kejadian, polis turut menemui kemaluan mangsa di dalam baldi sama, bahagian atas badan mangsa di dalam kotak simpanan dan darah yang sudah kering di atas tilam.
Dalam perbicaraan pada minggu ini, Taylor D. Schabusiness, 24, didakwa kerana kesalahan membunuh dan mencacatkan mangsa.
Menurut pendakwa raya, suspek mencabul kekasihnya selepas mangsa meninggal dunia.
Menurut polis, pihaknya menemui pakaian suspek yang dipenuhi kesan darah di kediaman wanita itu. Turut ditemui adalah beberapa anggota badan badan mangsa di dalam van milik suspek.

Suspek dikatakan menjalani rawatan sakit mental akibat gangguan bipolar selama bertahun-tahun.
Schabusiness memberitahu polis bahawa dia dan mangsa mengambil dadah pada hari kejadian dan dirinya menjadi ‘gila’.
Menurut polis, suspek mengaku mencekik Thyrion tetapi tidak berniat untuk membunuhnya.
Mahkamah diberitahu bahawa suspek menggunakan pisau pemotong roti dari dapur untuk memotong mayat Thyrion.
Perbicaraan seterusnya ditetapkan pada 24 Oktober tahun ini. – Agensi


Polis rakam 11 keterangan, bantu siasatan kejadian bunuh ibu, anak
Oleh KHAIRUL MOHD. ALI

9 Julai 2022, 5:50 pm
JOHOR BAHRU – Polis telah mengambil keterangan seramai 11 individu terdiri daripada ahli keluarga dan juga penduduk setempat khususnya mereka yang menjadi saksi kepada kejadian pembunuhan kejam seorang ibu dan bayi di Kampung Bakar Batu, di sini, 4 Julai lalu.
Ketua Polis Johor, Datuk Kamarul Zaman Mamat memberitahu, suspek yang merupakan suami dan bapa kepada mangsa turut memberi kerjasama sejak penahanan dibuat.
“Berhubung kes berkenaan, kita telah merakam keterangan 11 individu terdiri daripada ahli keluarga dan juga jiran-jiran yang menjadi saksi kepada kejadian.
“Sejak ditahan pada 4 Julai lalu, suspek memberikan kerjasama baik dan tidak berlaku sebarang pergelutan dalam penahanan
“Bagaimanapun siasatan berhubung punca dan motif kejadian tersebut masih dijalankan. suspek juga kini dalam tahanan reman selama seminggu untuk membantu siasatan,” katanya.
Beliau berkata demikian kepada pemberita selepas memantau penggunaan dron dalam penugasan Op Lancar di Jalan Tebrau, di sini hari ini.

Sehubungan itu, Kamarul Zaman berkata, pihaknya meminta masyarakat agar memberi ruang kepada polis untuk menjalankan siasatan dan tidak mengeluarkan sebarang komen atau berspekulasi berhubung kejadian berkenaan.
Pada 4 Julai lalu, Hajar Nursyahirin Rosman, 26 dan bayi lelakinya, Hans Mohd. Thakif Amir, dua bulan, ditemui maut di hadapan rumah mereka di Kampung Bakar Batu, di sini kira-kira pukul 12 tengah hari dengan kesan kelar di bahagian leher dipercayai disebabkan suami dan bapa mangsa, Amir Adam, 25.
Suspek kemudian ditahan polis kira-kira dua jam kemudian di sekitar Permas Jaya tidak lama selepas tular beberapa rakaman video di media sosial memaparkannya menunggang motosikal dalam keadaan berbogel.
Kedua-dua mangsa kemudiannya selamat dikebumikan di Tanah Perkuburan Islam Kampung Bakar Batu pada pukul 8.10 malam keesokan harinya dengan upacara pengebumian itu dihadiri seramai lebih 100 orang terdiri daripada ahli keluarga, rakan-rakan dan penduduk setempat. – KOSMO! ONLINE


Banjir Baling: Tiada persiapan sambut Aidiladha
Oleh NORLIA RAMLI

9 Julai 2022, 5:09 pm
BALING – Rata-rata penduduk yang terjejas akibat banjir kilat dan kepala air di Kupang di sini tidak melakukan sebarang persiapan bagi menyambut Hari Raya Aidiladha esok.
Kebanyakan mereka masih sibuk membersihkan rumah yang dipenuhi lumpur akibat kejadian tersebut.
Penduduk Kampung Bukit Iboi, Mohd. Irman Abdul Latif, 37, berkata, dia sekeluarga menyambut Aidiladha dengan apa yang ada tanpa sebarang persiapan.
“Saya sekeluarga masih melakukan kerja-kerja mencuci rumah dan barangan yang basah serta diselaputi lumpur.
“Sedih kerana kami tidak membuat sebarang persiapan kerana banyak barang yang musnah dan dihanyutkan air dalam kejadian tersebut,” katanya di sini hari ini.
Menurutnya, mereka juga tidak membakar lemang mahupun memasak rendang seperti sebelum ini.

Seorang lagi penduduk, Mek Tom Keria, 64, pula berkata, keseluruhan harta benda dan perkakasan dapur dan elektrik di dalam rumahnya rosak.
“Dapur gas rosak, manakala tong gas pula hilang dihanyutkan air, macam mana kami hendak masak rendang, rebus ketupat.
“Nasib baik semua anak dan cucu balik kampung untuk bantu bersihkan rumah dan sediakan makanan. Mungkin mereka juga yang buat persiapan raya untuk kami,” katanya yang memberitahu keletihan kerana tidak cukup tidur dan rehat.
Sementara itu, Ahli Parlimen Baling, Datuk Seri Abdul Azeez Abdul Rahim berkata, kira-kira 800 keluarga dibantu bagi meringankan beban mereka.
“Kita sangat bersimpati dengan nasib mereka, apatah lagi pada saat umat Islam lain sedang sibuk membuat persiapan untuk menyambut Hari Raya Aidiladha pada esok,” katanya.
Tambahnya, bagi fasa pertama, pihaknya menghantar barangan keperluan seperti tilam, dapur, periuk nasi dan cerek elektrik.
“Fasa seterusnya, kita akan memberikan sumbangan seperti televisyen, peti ais dan kipas angin,” katanya. – KOSMO! ONLINE


Penduduk flat Bukit Gedung sengsara lebih 72 jam tiada air
Oleh KOSMO!

9 Julai 2022, 5:02 pm
GEORGE TOWN – Hampir 1,000 penduduk flat Bukit Gedung, Bayan Baru di sini dibelenggu sengsara ekoran mengalami masalah bekalan air terputus lebih 72 jam sejak Rabu lalu.
Rata-rata penghuni di 20 buah blok aras tiga hingga lima flat itu terpaksa mengangkut air dan beratur panjang hampir setengah jam bagi menadah air dari pili bomba.
Pengerusi Persatuan Penduduk Flat Type R Bukit Gedung, Mohd Farook Hassan Ali berkata, penduduk kini buntu memikirkan sumber bekalan air bersih dan hanya bergantung pada satu pili bomba yang terdapat di bawah blok 24.
Menurut beliau, penduduk terutama warga emas kini semakin tertekan dengan situasi yang berlaku memandangkan mereka tidak berupaya lagi mengangkat bekalan air naik ke tingkat atas rumah.
“Sudalah esok Raya Haji, penduduk dikatakan langsung tidak berkesempatan membuat sebarang persiapan disebabkan masalah tersebut. Jika sehari tiada air, itu boleh bersabar lagi. Ini sudah masuk tiga hari.
“Kami baru sekali sahaja menerima air dari lori tangki pada petang semalam. Hari ini, sudah tidak nampak kelibat kenderaan berkenaan masuk ke kawasan perumahan ini.

“Bekalan air hanya ada di aras satu dan dua sahaja. Bayangkan, bekalan air yang dibawa naik dikatakan hanya mampu bertahan kurang setengah hari sahaja, itupun jika jumlah isi rumah tidak ramai,” ujarnya.
Sementara itu, seorang lagi penduduk yang hanya mahu dikenali sebagai Rashid, 50-an pula memberitahu, dia tidak sanggup lagi beratur panjang di bawah terikan matahari hampir setengah jam semata-mata mahu menadah dua besen air.
“Ramai orang menunggu giliran menadah air dari pili bomba. Persiapan raya esok memang terjejas. Saya harap pihak berkuasa dengar rintihan kami ini dan membawa masuk lori tangki bagi kemudahan penduduk bagi membuat persiapan raya malam ini.
Sementara itu, Perbadanan Bekalan Air Pulau Pinang (PBAPP) menerusi satu kenyataan hari ini memaklumkan kerja-kerja pembaikan paip 600mm (MS) (S-BEND) di Jalan Sultan Azlan Shah (Kampungku) Gelugor tidak dapat diteruskan akibat masalah di tapak.
“Namun demikian sebagai langkah alternatif, PBAPP akan membuat pemasangan Injap Isolasi (Isolation Valve) bagi membolehkan bekalan air dapat dipulihkan semula. Pemasangan Injap telah dimulakan dan dijangka dapat diselesaikan pada pukul 11 malam, 9 Julai,” katanya di sini. KOSMO! ONLINE


Duit belanja raya RM1,000 hangus dalam kebakaran
Oleh ROHANA MOHD. NAWI

9 Julai 2022, 4:52 pm
KOTA BHARU – Seorang suri rumah melecur kedua-dua belah kaki ketika cuba menyelamatkan wang tunai RM1,000 pemberian suaminya dalam kebakaran di sebuah rumah di Kampung Lundang di sini hari ini.
Dalam kejadian kira-kira pukul 3 pagi itu, Nor Ayuni Saari, 39, terkilan tidak sempat mengambil wang diberi suaminya, Mohamad Nazri Othman, 43, selepas menerima gaji kelmarin untuk digunakan sebagai perbelanjaan sempena Hari Raya Aidiladha.
Menurut Nor Ayuni, dia menyedari rumahnya terbakar apabila terdengar bunyi letupan dari sebuah bilik semasa sedang tidur sebelum mengejutkan suami dan tiga anak berusia lima hingga 19 tahun.
“Saya cuba untuk menyelamatkan wang tersebut di dalam bilik, namun api terus marak sehingga menyebabkan kedua-dua belah kaki melecur. Salah seorang anak saya turut melecur pada tangan kanan selepas terjatuh ketika cuba menyelamatkan diri.
“Kami sekeluarga kini tinggal sehelai sepinggang apabila tidak sempat menyelamatkan wang tunai dan semua dokumen penting,” katanya ketika ditemui pemberita di lokasi kejadian hari ini.
Menurut Nor Ayuni, selain kesemua barangan di dalam rumah, sebuah motosikal jenis Yamaha Nouvo S yang dibeli sejak dua tahun lalu turut musnah selain menganggarkan mengalami kerugian hampir RM20,000 akibat kebakaran itu.

Sementara itu, Ketua Balai Bomba Dan Penyelamat Darulnaim, Ahmad Fakaruddin Berahim berkata, pihaknya menerima panggilan kecemasan kira-kira pukul 3.02 pagi sebelum 23 anggota bergegas ke lokasi kejadian.
Katanya, bomba berjaya mengawal kebakaran kira-kira lima minit kemudian dan rumah terbabit terbakar hampir 80 peratus. – KOSMO! ONLINE


Lelaki minta ibu runding gaji dengan majikan
Oleh KOSMO!

9 Julai 2022, 4:30 pm
NEW DELHI – Seorang lelaki di India memuat naik hantaran di laman LinkedIn untuk bertanyakan sama ada dia boleh meminta bantuan ibunya untuk menjawab panggilan telefon bagi rundingan gaji bersama majikan, lapor laman berita India Today.
Juruteknik, Nitesh Yadav memuat naik hantaran itu setelah mendapat panggilan daripada bahagian sumber manusia untuk sesi rundingan gajinya.
Nitesh memikirkan idea ‘bernas’ itu untuk mengatasi rasa gementar semasa sesi panggilan tersebut.
Dia bertanya sama ada boleh meminta ibunya menjawab panggilan tersebut untuk membuat perjanjian yang lebih baik.
Hantaran itu tular dan menarik perhatian netizen di ruangan komen.
“Bahagian sumber manusia pasti pengsan jika ibu saya mula berunding,” kata seorang netizen.

“Ibu pastinya perunding terbaik dalam setiap situasi,” kata netizen lain. – Agensi


Wanita hina Islam : Jawi laksana siasatan awal
Oleh MOHD. HUSNI MOHD. NOOR

9 Julai 2022, 3:04 pm
PUTRAJAYA – Jabatan Agama Islam Wilayah Persekutuan (Jawi) mengambil maklum berkenaan video tular dipercayai perbuatan menghina kesucian agama Islam yang dilakukan di sebuah kelab sekitar Taman Tun Dr. Ismail baru-baru ini.
Pengarahnya, Datuk Mohd. Ajib Ismail berkata, siasatan awal telah dilaksanakan oleh Bahagian Penguatkuasaan Jawi.
Beliau berkata, tindakan boleh diambil mengikut di bawah Akta 559 Akta Kesalahan Jenayah Syariah (Wilayah Wilayah Persekutuan) 1997, Seksyen 7 iaitu menghina, atau menyebabkan dipandang hina agama Islam.
“Jika didapati bersalah pelaku boleh dikenakan denda tidak melebihi RM3,000 atau penjara tidak melebihi dua tahun atau kedua-duanya.
“Jawi sama sekali tidak akan berkompromi dengan sebarang perbuatan yang bertujuan menghina dan mencemarkan imej serta kesucian Islam khususnya yang berlaku di Wilayah-Wilayah Persekutuan lebih-ebih lagi menjelang ketibaan Hari Raya Aidiladha yang mulia,” katanya menerusi kenyataan akhbar hari ini. – KOSMO! ONLINE


16 atlet Johor jadi taruhan tuai emas Komanwel
Oleh MOHAMAD FAIZAL HASHIM

9 Julai 2022, 4:23 pm
JOHOR BAHRU – Seramai 16 atlet Johor menjadi taruhan bagi mengharumkan nama negeri dan negara dengan menyumbang pingat apabila bakal bertanding pada Sukan Komanwel Birmingham 2022.
Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia negeri, Mohd. Hairi Mad Shah berkata, atlet Johor itu akan mengambil bahagian antaranya bagi acara angkat berat, badminton, berbasikal, olahraga, ping pong dan ragbi.
“Seramai 16 atlet anak Johor yang mewakili Malaysia, Insya-Allah jika diizinkan saya akan bersama-sama ke London untuk melihat sendiri mereka di sana.
“Kita akan beri semangat dan beri peransang kepada mereka, harap mereka beroleh kemenangan dan sumbang pingat untuk negara. Harap mereka terus berlatih dan harumkan nama Johor juga,” katanya pada sidang media selepas merasmikan Paragon Badminton Cup 2022 di sini hari ini.
Mohd. Hairi berkata, pihaknya akan mengadakan perbincangan dengan Menteri Besar, Datuk Onn Hafiz Ghazi berhubung ganjaran yang akan diberikan setelah atlet terbabit berjaya meraih pingat.
Mengulas mengenai persiapan menjelang Sukan Malaysia (Sukma) ke-20 yang dijadualkan berlangsung pada September depan, beliau berkata, Johor menetapkan sasaran memenangi 40 pingat emas.

“Sukma untuk September nanti seperti yang dimaklumkan oleh Majlis Sukan Negeri Johor, kita sasar 40 pingat emas.
“Kalau lebih itu adalah bonus, kita harapkan mereka lakukan yang terbaik,” katanya. – KOSMO! ONLINE


Jemaah terkandas : PDRM terima 57 laporan, kerugian lebih RM2.3 juta
9 Julai 2022, 3:55 pm
KUALA LUMPUR – Polis Diraja Malaysia (PDRM) mengesahkan telah menerima sebanyak 57 laporan polis membabitkan kerugian RM2,371,500 berhubung kes penipuan pakej haji UC Travel dan Syarikat Al Amin Umrahhaj.
Setiausaha Polis Malaysia, Datuk Noorsiah Mohd. Saaduddin berkata, bilangan laporan polis tertinggi melibatkan kawasan Selangor dengan 25 laporan diterima dan kerugian sebanyak RM620,000.
“Ia disusuli kawasan di Kuala Lumpur dengan 23 laporan polis membabitkan kerugian sebanyak RM766,500 diikuti Pahang dengan empat laporan(RM874,000).
“Manakala di Pulau Pinang, Perak, Negeri Sembilan, Johor dan Pahang masing-masing dengan satu laporan polis. Jumlah keseluruhan kerugian sebanyak RM2,371,500,” katanya dalam kenyataan di sini hari ini.
Terdahulu, Terdahulu, Kosmo! melaporkan, hasrat lebih 380 jemaah haji untuk menunaikan Rukun Islam kelima di Tanah Suci dilihat tidak kesampaian apabila mereka terkandas di Lapangan Terbang Antarabangsa Kuala Lumpur (KLIA) berikutan dipercayai menjadi mangsa penipuan sebuah agensi pelancongan.
Difahamkan, kesemua bakal jemaah itu yang datang daripada seluruh negara termasuk Sabah dan Sarawak gagal berlepas ke Tanah Suci selepas tidak mempunyai dokumen perjalanan lengkap seperti visa dan pasport.

Kesemua mereka yang berkumpul di Aras 5 Balai pelepasan KLIA dipercayai menggunakan visa furada untuk menunaikan ibadah itu dan tidak melalui Tabung Haji (TH). – KOSMO! ONLINE.


Polis kenal pasti pemandu pikap tular langgar lari
Oleh ASLIZA MUSA

9 Julai 2022, 4:29 pm
IPOH – Polis telah mengenal pasti identiti pemandu kenderaan pacuan empat roda jenis Toyota Hilux yang melarikan diri selepas melanggar sebuah kereta di Kilometer 17, Jalan Keramat Pulai di sini kelmarin.
Rakaman video berdurasi 27 saat yang tular di laman sosial itu memaparkan trap pikap berkenaan masuk ke laluan bertentangan dan merempuh kereta jenis Perodua Axia.
Pelanggaran itu menyebabkan kereta tersebut terbabas dan masuk ke dalam longkang di kiri jalan.
Ketua Polis Daerah Ipoh, Asisten Komisioner Yahaya Hassan berkata, lelaki berusia 51 tahun beralamat di Temerloh, Pahang itu telah pun dikenal pasti dan dinasihatkan segera membuat laporan polis.
Katanya, lelaki yang dikatakan mempunyai penyakit jantung itu mendakwa dalam keadaan trauma dan akan membuat laporan polis selepas keadaan kesihatannya stabil.
“Setakat ini, polis hanya menerima laporan berkaitan kemalangan yang dibuat pemandu Perodua Viva. Kita nasihatkan pemandu trak pikap itu agar tampil untuk membuat laporan.

“Siasatan lanjut dijalankan mengikut Seksyen 43(1) Akta Pengangkutan Jalan 1987 kerana memandu tidak cermat sehingga menyebabkan kemalangan,” katanya ketika dihubungi di sini hari ini.- KOSMO! ONLINE


Thailand pertahan tindakan benar penggunaan ganja
Oleh KOSMO!

9 Julai 2022, 2:00 pm
BANGKOK- Menteri Thailand, Anutin Charnvirakul mempertahankan keputusan kerajaan membenarkan penggunaan ganja secara terbuka, lapor laman berita Thaiger semalam.
Anutin yang juga selaku Menteri Kesihatan berkata, kebenaran penggunaan ganja adalah keputusan yang tepat meskipun menerima kecaman hebat daripada pelbagai pihak termasuk media.
“Malangnya, disebabkan isu Covid-19, Akta Ganja tidak dapat disiapkan seiring dengan tarikh kami ‘membebaskan’ ganja daripada senarai narkotik terlarang.
“Saya tidak akan menunggu atau berlengah membenarkan penggunaan ganja sekalipun masa boleh diputarkan kembali kerana ia adalah keputusan yang terbaik,” tegas Anutin.
Kerajaan Thailand dikritik selepas beberapa insiden berkaitan penggunaan ganja menjadi tajuk berita utama di negara Gajah Putih itu.
Antara insiden berkenaan termasuk peningkatan dalam kemasukan ke hospital, penggunaan ganja dalam kalangan kanak-kanak dan pertambahan kedai yang menjual produk

tersebut.
Namun, beliau berdiri teguh dan mengulangi kenyataan bahawa penyingkiran ganja daripada senarai narkotik adalah untuk kebaikan.
Ini kerana ia dapat membantu pesakit yang memerlukan ganja sebagai rawatan tradisional dan menjadi tanaman kedua para petani semasa musim menuai tamat.
Anutin meramalkan masa depan industri ganja Thailand akan bernilai sehingga AS$3 bilion (RM13 bilion) dan akan menjadi hab perubatan di Asia dalam tempoh lima tahun. – Agensi


‘Dia menghina dirinya dengan tanggal baju di khalayak ramai’
Oleh KOSMO!

9 Julai 2022, 3:08 pm
PETALING JAYA – “Setelah Islam memuliakan dirinya dengan berpakaian sopan dan menutup aurat, dia menghina dirinya dengan menanggalkan di khalayak ramai”.
Demikian teguran tegas daripada Pendakwah bebas, Firdaus Wong Wai Hung berhubung satu rakaman memaparkan seorang wanita secara tiba-tiba menanggalkan tudung dan pakaiannya di hadapan orang ramai di sebuah kelab komedi di ibu kota.
Firdaus menerusi hantarannya di Facebook tadi memaklumkan tindakan wanita itu telah menghina dirinya sendiri dan bukan agama Islam.
“Secara jujur, jikalau benar wanita itu adalah Melayu dan Muslim serta telah menghafal 15 juzuk al-Quran sebagaimana didakwa dalam video, dia sebenarnya menghina dirinya dan bukannya menghina Islam.
“Jikalau benar dia ‘claim’ telah menghafal 15 juzuk al-Quran dan melakukan perbuatan seperti itu, dia menghina dirinya kerana Allah memuliakan orang yang menghafal al-Quran, memahami dan mengamalkannya tetapi mungkin dia hanya hafal tanpa pemahaman dan pengamalan,” katanya.
Bagaimanapun, rakaman tersebut mula tular di paltform media sosial dan pelbagai reaksi turut diberikan oleh orang ramai berhubung kejadian itu.

“Allah, apa nak jadi dengan orang Muslim zaman ini, ramai dah terpesong akidahnya,” luah seorang pengguna.
“Tolong ambil tindakan pada individu ini, banyak kesalahan boleh disabitkan, jadikan agama sebagai bahan lawak dalam keadaan memalukan,” ujar pengguna lain.
Dalam pada itu, kelab komedi terbabit tampil memaklumkan pihaknya telah menfailkan laporan polis mengenai insiden yang berlaku sekali gus telah menghalang individu terlibat untuk kembali membuat persembahan di kelab.
Perkara itu diberitahu menerusi hantaran Crackhouse Comedy Club KL sebentar tadi di laman Facebook. – KOSMO! ONLINE


Wanita terpaksa berkerusi roda kerana malu kentut di depan kekasih
Oleh KOSMO!

9 Julai 2022, 3:58 pm
LISBON, Portugal – Seorang wanita berdepan kesakitan luar biasa kerana terlalu malu dan cuba menahan diri daripada kentut di hadapan teman lelakinya, lapor akhbar The Sun UK, kelmarin.
Mangsa yang merupakan seorang pesohor media sosial dari Brazil, mengunjungi  festival muzik di Portugal bersama kekasihnya apabila perutnya berasa sakit dan pedih.
Vitória De Felice Moraes yang mempunyai 23.4 juta pengikut  di laman Instagram, memuat naik gambar dia  menggunakan kerusi roda semasa berada di sebuah lapangan terbang di Portugal sehingga mencemaskan peminatnya.
Gadis berusia 21 tahun itu berkata, dia mengalami kesakitan yang tidak tertanggung semasa berada di festival muzik, Rock di Rio Lisboa 2022.
Puncanya  kerana dia cuba menahan kentut  kerana sedang bersama teman lelakinya ketika itu.
“Ini mungkin kedengaran lucu tetapi perbuatan menahan kentut  boleh menyebabkan gas  toksis terkumpul di dalam badan sekali gus mengundang bahaya.

“Ia boleh mengakibatkan kesakitan pada pundi hempedu dan gejala sesak nafas,” kata  Moraes.
Manusia normal biasanya kentut sehingga 15 kali sehari dan menghasilkan gas bersamaan dengan dua gelas minuman cola. – Agensi


JPM kerjasama dengan MOTAC selesai isu jemaah terkandas
Oleh MOHD. HUSNI MOHD. NOOR

9 Julai 2022, 1:57 pm
PUTRAJAYA – Isu bakal jemaah haji terkandas di Lapangan Terbang Antarabangsa Kuala Lumpur (KLIA) Khamis lalu akan diatasi sebaik mungkin membabitkan kerjasama pelbagai kementerian.
Itu jaminan diberikan Menteri di Jabatan Perdana Menteri (JPM) (Hal Ehwal Agama), Datuk Idris Ahmad berhubung perkembangan terbaharu isu berkenaan.
Idris berkata, beliau akui isu berkenaan di bawah bidang kuasa Kementerian Pelancongan, Seni dan Budaya (MOTAC), namun pihaknya akan turut bekerjasama atasi isu berkenaan.
“Isu penipuan umrah dan haji, ia di bawah MOTAC namun, insya-Allah Bahagian Hal Ehwal Agama tetap bekerjasama membantu mereka yang dizalimi.
“Isu berkenaan akan disalurkan kepada pihak yang sepatutnya untuk mengambil tindakan,” katanya menerusi hantaran di Facebook hari ini.
Sebelum ini, Ahli Majlis Kerja Tertinggi (MKT) UMNO, Datuk Dr. Mohd Puad Zarkashi menyifatkan Idris sebagai tidak prihatin dan tiada idea untuk menyelesaikan isu berkenaan. – KOSMO! ONLINE.


Trafik menghala ke utara, selatan dan Pantai Timur masih perlahan
Oleh KOSMO!

9 Julai 2022, 3:39 pm
PETALING JAYA – Aliran trafik dilaporkan masih perlahan di beberapa lebuh raya utama susulan kepulangan orang ramai ke kampung bagi menyambut Hari Raya Aidiladha.
Kosmo! difahamkan aliran trafik mulai sesak sejak tengah malam semalam terutamanya laluan menghala ke utara, selatan dan Pantai Timur.
Lembaga Lebuhraya Malaysia (LLM) menerusi pemakluman terkini berkata, keadaan tersebut boleh dilihat di Kuala Lumpur-Karak (KLK), Lebuh Raya Pantai Timur dan Lebuh Raya Utara-Selatan.
“Beberapa laluan di Lebuh Raya Utara-Selatan menghala ke utara antaranya melibatkan Slim River ke Sungkai, Tapah ke Gopeng dan Plaza Tol Ipoh masih perlahan setakat ini.
“Bagi lalu menghala di KLK, trafik masih perlahan sebelum dan selepas Plaza Tol Gombak menghala ke Genting Sempah dan Bukit Tinggi ke Lentang,” katanya di sini hari ini.
Kosmo! baru-baru ini melaporkan kira-kira 1.9 juta kenderaan dijangka menggunakan Lebuh Raya Utara-Selatan setiap hari sempena cuti perayaan Aidiladha bermula semalam hingga Selasa depan. – KOSMO! ONLINE.


Foto Instagram dipadam, status Ameera Khan jadi tanda tanya
9 Julai 2022, 4:04 pm
PETALING JAYA – Tanpa sebarang petunjuk, adik kepada selebriti terkenal Neelofa, Ameera Khan tiba-tiba ‘lesap’ dari radar Instagram selepas bertindak memadam semua foto dan perkongsian dalam platform tersebut.
Malah Ameera atau nama lengkapnya Nur Ameera Khan, 22, turut memadam gambar profil dan keterangan biografi dalam Instagramnya.
Perkara tersebut disedari peminat sejak beberapa hari lalu apabila paparan Instagram selebriti mesra disapa Little Miss Khan itu ‘kosong’.
“Sesiapa boleh jelaskan Little Miss Khan ‘hiatus’? Rindu nak tengok dia ‘melaram’ estetik,” tulis seorang peminatnya dalam Twitter sambil berkongsi tangkap layar Instagram Ameera.
Biarpun tidak aktif, namun selebriti itu masih mengikuti sebanyak 46 akaun Instagram lain yang terdiri daripada kaum keluarga, rakan artis serta kawan-kawannya.
Sebelum ini, Ameera sering menimbulkan sensasi gara-gara kecelaruan penampilannya. Dia berhijab tetapi tetap mempamerkan bahagian rambut dan leher menerusi Instagram.

Tindakan tersebut menimbulkan kekeliruan ramai dengan imejnya kerana dia kerap bertukar ganti memakai tudung dan kemudian membukanya semula beberapa kali.
Bagaimanapun, Ameera dalam satu kenyataan kepada Kosmo! sebelum ini mengakui berlapang dada, menerima setiap kritikan netizen dengan hati terbuka dan meminta orang ramai supaya mendoakan dirinya menjadi manusia yang lebih baik. – KOSMO! ONLINE


Hungary tolak perkongsian gas, samakan dengan dasar komunis
Oleh KOSMO!

9 Julai 2022, 1:00 pm
BUDAPEST – Kerajaan Hungary mengecam Kesatuan Eropah (EU) kerana  mencadangkan bahawa simpanan gas asli negara-negara anggota perlu dikongsi sama rata, lapor laman RT kelmarin.
Cadangan itu diutarakan ketika EU bergelut dengan krisis bekalan gas.
Menteri Luar Hungary, Peter Szijjarto mengkritik usul  ‘perikatan perpaduan tenaga’ tersebut yang dikemukakan oleh Parti Rakyat Eropah (EPP).
“Kemudahan penyimpanan gas Hungary akan kekal sebagai harta rakyat Hungary dan kami akan menggunakan gas di kemudahan penyimpanan gas Hungary yang dibeli dengan wang pembayar cukai Hungary di Hungary,” tegas Szijjarto.
Presiden EPP, Manfred Weber memberitahu akhbar Jerman,  Tagesspiegel awal bulan ini bahawa EU memerlukan mekanisme perikatan bagi menangani kekurangan bekalan  gas asli secara solidariti.
Menurut Webber, langkah itu bertujuan supaya negara-negara anggota tidak mementingkan diri sendiri semasa saat genting tersebut.

“Cadangan Webber mengingatkan kita kepada komunisme,” kata Szijjarto.
Hungary menandatangani kontrak 15 tahun dengan syarikat gergasi gas Russia, Gazprom tahun lepas untuk menerima gas asli melalui saluran paip TurkStream dan saluran paip gas lain di tenggara Eropah.
Benua Eropah berdepan  krisis gas asli yang sebahagian besarnya disebabkan oleh sekatan Barat sendiri ke atas Russia.
Sekatan itu mengakibatkan kekurangan ketara bekalan gas Russia ke Jerman, yang seterusnya menyebabkan harga  komoditi itu melambung tinggi. Krisis itu juga mencetuskan amaran kekurangan gas untuk sistem pemanas pada musim sejuk tahun ini. – Agensi


Bajet 2023 perkukuh momentum pemulihan ekonomi
Oleh AMREE AHMAD

9 Julai 2022, 1:39 pm
PUTRAJAYA – Pembentangan Bajet 2023 yang dijangka pada 9 Disember depan bakal memperkukuhkan momentum trend pemulihan ekonomi negara pasca pandemik Covid-19.
Menteri Kewangan, Tengku Datuk Seri Zafrul Tengku Abdul Aziz berkata, bajet tersebut bakal memberi penekanan terhadap aspek pembaharuan struktur dan daya tahan ekonomi negara.
“Kerajaan memberi jaminan akan terus memberi tumpuan kepada kesejahteraan rakyat, perniagaan dan ekonomi sepanjang tahun depan.
“Kerajaan juga yakin landasan pemulihan negara kekal kukuh hasil pelbagai indikator terkini terutama perdagangan borong dan runcit domestik yang terus meningkat,” katanya menerusi kenyataan di sini tadi.
Katanya, perkembangan Keluaran Dalam Negeri Kasar (KDNK) negara juga berjaya merekodkan sebanyak lima peratus pada suku pertama tahun ini atau S1 2022.
“Keadaan itu mencerminkan perkembangan ekonomi yang memberangsangkan serta menunjukkan pertumbuhan KDNK pada suku kedua atau S2 2022 akan terus diperkukuhkan.

“Ekoran perkembangan positif itu, Malaysia bakal mencapai unjuran pertumbuhan antara 5.3 sehingga 6.3 peratus pada tahun ini selari dengan ramalan KDNK oleh pelbagai badan global,” jelasnya. – KOSMO! ONLINE.


Finas janjikan penstrukturan semula agihan kutipan tiket filem
9 Julai 2022, 1:50 pm
PETALING JAYA – Perdebatan karyawan filem berhubung kadar agihan kutipan tiket antara penerbit dan pemilik panggung wayang ataupun pemamer akhirnya mendapat mendapat harapan baharu hasil pertemuan bersama Perbadanan Kemajuan Filem Nasional (Finas), Persatuan Pemamer Filem Malaysia (MAFE) dan Persatuan Penerbit Filem (PFM).
Ketua Pegawai Eksekutif (CEO) Finas, Prof. Dr. Md. Nasir Ibrahim ketika dihubungi Kosmo! sebentar tadi memaklumkan, pertemuan yang berlangsung di Finas beberapa hari lalu menyaksikan satu persetujuan satu formula baharu kadar agihan kutipan tiket wayang diwujudkan agar semua pihak mendapat keuntungan  bersama.
“Isu ini kena kaji semula. Kami berjumpa dan berbincang untuk mencari persetujuan kadar pembahagian keuntungan kutipan tiket.
“Perkara ini sudah 10 tahun berlaku tetapi tiada penghujung. Jadi apabila isu ini kembali dibangkitkan oleh beberapa penerbit filem dan anak seni seperti Mawi, Datuk Yusof Haslam dan juga Nam Ron, jadi Finas tampil dengan tindakan sewajarnya,” kata Md. Nasir.
Kata Md. Nasir lagi, kedua-dua persatuan tersebut mempunyai pandangan masing-masing tetapi bersetuju untuk mengkaji semula kadar yang ditetapkan sebelum ini.
“Masing-masing ada pandangan dan kami berbincang secara profesional. Penerbit nak tuntut bahagian yang tinggi sebab risiko mereka menayangkan karya di panggung wayang.

“Hasil perbincangan tersebut turut mengambil kira perbandingan yang dibuat dengan negara luar khususnya Asia dalam melaksanakan kadar agihan kutipan tiket.
“Tetapi pihak MAFE yang hadir khususnya wakil syarikat pawagam terbesar negara, GSC Cinemas (GSC) juga sedar tentang risiko dan cabaran dilalui penerbit kerana tidak semua filem ditayangkan di pawagam pecah panggung. Jadi mereka setuju untuk kaji semula kadar tersebut, lebih baik dari sekarang,” katanya lagi.
Pertemuan dua jam di Kompleks Studio Merdeka di ibu pejabat FINAS di Hulu Klang baru-baru ini dihadiri tujuh wakil MAFE dan tiga pimpinan PFM iaitu Presidennya, Pansha, Setiausaha Kehormat, Zaharin Aris dan penerbit serta pengarah terkenal, Datuk Yusof Haslam.
Sehubungan itu, Finas turut memberi tempoh seminggu untuk MAFE menyiapkan kertas kerja penstrukturan semula agihan kutipan dengan mengambil kira prestasi filem. Satu pertemuan semula juga diadakan pada 21 Julai ini. Jika persetujuan bersama dicapai, Finas akan menyerahkan perkara berkenaan kepada menteri untuk diputuskan secara rasmi.
“Jika mereka bersetuju, kami akan meteraikan perkara ini secara rasmi. Menteri akan umumkan sebab ini isu besar.
“Hakikatnya, ini berita baik untuk semua penerbit filem bahawa satu kadar baharu akan dilaksanakan demi mewujudkan situasi ‘menang-menang’ kepada semua pihak yang terlibat.
“Kami akan pastikan tiada pihak yang tertindas. Semua ini dilakukan atas dasar keinginan untuk memajukan industri perfileman tempatan dan kerana terjejasnya kebanyakan pemain industri selepas pandemik,” ujarnya.
Sebelum ini, isu pembahagian kutipan tiket filem yang berbeza antara pihak pawagam dan penerbit mengikut kadar peratusan ditetapkan hangat diperkatakan oleh kebanyakan anak seni.
Pada minggu pertama tayangan, panggung wayang mengambil 50 peratus daripada kutipan diikuti sebanyak 55 peratus pada minggu kedua, manakala penerbit pula menerima 45 peratus agihan.
Kemudian pada minggu ketiga tayangan, 60 peratus diambil pawagam, manakala 40 peratus oleh penerbit.
Isu tersebut yang diibaratkan sudah lama menjadi duri dalam daging oleh kebanyakan anak seni mula diperkatakan kembali selepas filem epik arahan Syamsul Yusof, Mat Kilau: Kebangkitan Pahlawan mencatat kutipan pecah panggung sebanyak RM53 juta selepas 13 hari ditayangkan. – KOSMO! ONLINE


Raikan Aidiladha bersama ‘Poket Selamat’ MR D.I.Y.
Oleh MUHAMMAD IKHWAN IDERIS

9 Julai 2022, 1:04 pm
PETALING JAYA – Peruncit kegemaran rakyat Malaysia, MR D.I.Y. Group (M) Berhad (MR D.I.Y.) melaksanakan kempen ‘Poket Selamat’ sepanjang bulan Julai ini yang menawarkan produk pada nilai terbaik dengan diskaun sehingga 30 peratus.
Penjimatan berkenaan ditawarkan di semua cawangan MR. D.I.Y. di seluruh negara serta di laman web e-dagangnya di mrdiy.com.my.
Ketua Pemasaran Kumpulan MR D.I.Y., Alex Goh berkata, Poket Selamat bertujuan menjadikan pengalaman membeli-belah sesuatu yang tidak membebankan.
“Dengan menjalankan analisis ke atas trend, data serta mendengar maklum balas pelanggan, kami mengenal pasti keutamaan mereka semasa perayaan besar seperti Hari Raya Aidiladha untuk menawarkan produk pada masa yang tepat dan harga yang sentiasa rendah.
“Ini cara MR. D.I.Y. membantu meringankan beban kos hidup yang semakin meningkat, dengan memastikan barangan keperluan boleh didapati pada harga yang tidak membebankan poket,” katanya dalam satu kenyataan.
Pengisar Makanan Pantas yang mudah digunakan antara produk pilihan kempen ‘Poket Selamat’ MR D.I.Y. tahun ini.
Poket Selamat menawarkan diskaun bagi pelbagai barangan termasuk produk penjagaan dan keperluan rumah, produk elektrik, perkakas, aksesori kereta, peralatan sukan serta permainan.

Antara yang menarik adalah Pengisar Makanan Pantas yang kini ditawarkan pada harga RM8.90 (harga asal: RM13.10), memandangkan orang ramai dijangka akan kerap memasak semasa musim perayaan ini.
Pelanggan boleh mengenal pasti produk-produk yang ditawarkan pada harga diskaun di https://bit.ly/mrdiypoket8.


Cake harap kuota minyak masak peket di Kedah ditambah
Oleh JAMLIAH ABDULLAH

9 Julai 2022, 1:43 pm
ALOR SETAR – Persatuan Pengguna Kedah (Cake) berharap agar kuota bekalan minyak masak peket ditambah di negeri ini berikutan kekurangan bekalan tersebut.
Presidennya, Mohamad Yusrizal Yusoff berkata, negeri ini mempunyai ramai penduduk yang miskin dan berpendapatan rendah selepas Kelantan.
“Sebagai contoh di Langkawi, kuota sebulan minyak masak peket ini hanya bertahan 10 hari sahaja, selepas itu bekalan sudah tiada.
“Kita minta kuota minyak masak peket ini ditambah di kampung-kampung yang kini pun dicatu pembelian cuma dua peket sahaja setiap pengguna sahaja,” katanya.
Beliau sebelum itu mengadakan pemantauan harga dan bekalan barang di Pasar Besar Alor Setar di sini hari ini.
Mohamad Yusrizal turut menyarankan agar Kementerian Perdagangan Dalam Negeri dan Hal Ehwal Pengguna melakukan pemantauan di premis perniagaan yang disyaki menggunakan minyak peket bersubsidi ini bagi menjamin bekalannya. – KOSMO! ONLINE.


Mat Kilau dah catat RM61 juta kutipan panggung
Oleh MOHD. HAIKAL ISA

9 Julai 2022, 1:57 pm
PETALING JAYA – Terus memecah rekod dunia perfileman tanah air, filem epik Melayu, Mat Kilau: Kebangkitan Pahlawan arahan sutradara, Syamsul Yusof kini sudah mencatat RM61 juta kutipan pawagam selepas 17 hari tayangan.
Syamsul atau nama sebenarnya, Mohd. Syamsul Mohd. Yusof melahirkan rasa syukur terhadap sambutan dan penerimaan luar biasa penonton yang tidak henti-henti memberi sokongan terhadap filem tersebut.
“Alhamdulillah, filem Mat Kilau berjaya mencipta rekod RM61 juta dalam masa 17 hari tayangan.
“Mengatasi filem Hollywood seperti Star Wars, The Avengers, Jurassic World, Black Panther, Furious 7, Spider-Man dan Transformers dalam carta “All Time International Malaysia Box Office”.
“Terima kasih kepada semua penonton dan nantikan filem berikut daripada saya, insya-Allah!” coretnya menerusi hantaran terbaharu Instagram.
Sekadar rekod, filem berdasarkan fakta sejarah yang diadaptasi ke layar perak tersebut ditayangkan di pawagam seluruh negara bermula 23 Jun lalu.

Mat Kilau menampilkan barisan pelakon hebat seperti Datuk Adi Putra, Beto Kusyairy, Fattah Amin, Johan As’ari, Yayan Ruhian dan ramai lagi.
Terdahulu, bukan hanya menjadi filem paling laris tempatan sepanjang zaman, impak kehebatan Mat Kilau turut mencetuskan isu pembahagian kutipan tiket dan duti hiburan 25 peratus hangat menjadi polemik ramai sehingga sekarang.
Ramai dalam kalangan penggiat industri kreatif tempatan sedang dalam proses perbincangan berhubung pulangan diraih penerbit filem selepas menolak kes pembikinan, duti hiburan dan pembahagian jualan tiket dengan pawagam. – KOSMO! ONLINE


TH, KKM laksana Safari Wukuf bawa pesakit ke Arafah
Oleh MOHD RIDZAUDDIN ROSLAN

9 Julai 2022, 1:20 pm
PUTRAJAYA- Pasukan rombongan perubatan Tabung Haji (TH) dan Kementerian Kesihatan (KKM) melaksanakan Safari Wukuf bagi membawa pesakit dari pusat rawatan ke Arafah dalam memastikan semua jemaah dapat menunaikan ibadah itu.
Ketua Pengarah Kesihatan, Tan Sri Dr. Noor Hisham Abdullah berkata, kesemua jemaah terlibat telah dibawa menaiki ambulans dan bas untuk berada seketika di Arafah sebelum pulang kembali ke pusat rawatan.
“Perkhidmatan Safari Wukuf telah bermula pada tahun 2016 dengan melibatkan sebanyak enam hingga lapan buah bas dan ambulans. Petugas rombongan perubatan pula terdiri daripada pakar perubatan, pegawai perubatan, penolong pegawai perubatan, jururawat terlatih serta pembantu petugas haji.
“Pada tahun ini, kita telah menyediakan dua buah bas yang diubah suai serta dua bas biasa bagi tujuan membawa jemaah haji seramai 26 orang,” tulisnya dalam satu hantaran Facebook di sini tadi.
Katanya, selain aktiviti beribadah dalam bas, pihaknya juga melakukan pemerhatian tahap kesihatan, perawatan termasuk drip ubat, memasukkan oksigen kepada pesakit dan sebagainya. -KOSMO! ONLINE


Pemilik syarikat pelancongan antara ditahan kes tipu jemaah haji
9 Julai 2022, 1:06 pm
PETALING JAYA – Polis mengesahkan penahanan lima individu yang disyaki terlibat dalam kes bakal jemaah haji Malaysia yang dipercayai menjadi mangsa penipuan sebuah agensi pelancongan baru-baru ini.
Ketua Polis Daerah Wangsa Maju, Superintendan Ashari Abu Samah ketika dihubungi Kosmo! berkata, pihaknya mengesahkan penahan dua lelaki dan tiga wanita yang disyaki terlibat dalam kes yang disiasat.
“Kita telah menahan kelima-lima suspek pada malam semalam membabitkan dua lelaki dan tiga wanita berusia dalam lingkungan 30 hingga 50-an.
“Kes ini akan disiasat mengikut Seksyen 420 Kanun Keseksaan kerana menipu dan sehingga kini terdapat 23 laporan polis telah dilakukan di sekitar ibu negara,” katanya di sini hari ini.
Mengulas lanjut, mereka yang ditahan terdiri daripada pemilik syarikat pelancongan terbabit, ejen dan dua pekerja di syarikat tersebut.
Terdahulu, Kosmo! melaporkan, hasrat lebih 380 jemaah haji untuk menunaikan Rukun Islam kelima di Tanah Suci dilihat tidak kesampaian apabila mereka terkandas di Lapangan Terbang Antarabangsa Kuala Lumpur (KLIA) berikutan dipercayai menjadi mangsa penipuan sebuah agensi pelancongan.

Difahamkan, kesemua bakal jemaah itu yang datang daripada seluruh negara termasuk Sabah dan Sarawak gagal berlepas ke Tanah Suci selepas tidak mempunyai dokumen perjalanan lengkap seperti visa dan pasport.
Kesemua mereka yang berkumpul di Aras 5 Balai pelepasan KLIA dipercayai menggunakan visa furada untuk menunaikan ibadah itu dan tidak melalui Tabung Haji (TH).
Difahamkan, sebahagian jemaah telah membuat laporan polis berhubung kejadian itu dan sedang menantikan tindakan seterusnya daripada pihak berkuasa. – KOSMO! ONLINE.


LHDN pinda pengoperasian potongan cukai 2 peratus
Oleh ALWANI ZAFIRAH

9 Julai 2022, 1:28 pm
PETALING JAYA – Lembaga Hasil Dalam Negeri (LHDN) memaklumkan perubahan pengemukaan bayaran potongan cukai dua peratus secara pentadbiran oleh syarikat pembayar kepada ejen, pengedar atau pengagih (EPP).
LHDN dalam satu kenyataan hari ini menjelaskan bahawa syarikat pembayar perlu membuat potongan cukai dua peratus kepada EPP bagi setiap transaksi potongan secara terkumpul mengikut bulan.
“Amaun potongan cukai berkenaan hendaklah diremitkan kepada Ketua Pengarah Hasil Dalam Negeri (KPHDN) selewat-lewatnya pada hari terakhir bulan berikutnya.
“Syarikat pembayar dikehendaki mengemukakan Borang CP107D – Pin 2/2022 dalam bentuk PDF dan Lampiran CP107D(2) dalam format Excel secara email mengikut pusat bayaran sebelum pembayaran dibuat,” katanya.
Dalam kenyataan sama, LHDN menegaskan syarikat pembayar perlu memastikan penerima mempunyai nombor cukai pendapatan sebelum membuat pengisian Lampiran CP107D(2).
“Sekiranya penerima tidak mempunyai nombor cukai pendapatan, pendaftaran boleh dibuat
secara dalam talian melalui e-Daftar di https://edaftar.hasil.gov.my/.

“Kelayakan dalam memastikan EPP itu layak dibuat potongan dalam tahun 2022 adalah berdasarkan nilai ambang RM100,000 penerimaan bayaran (tunai dan bukan tunai) pada tahun sebelumnya (tahun 2021),” jelasnya. – KOSMO! ONLINE


Banjir Baling : KUSKOP salur bantuan Khamis depan
Oleh ISKANDAR SHAH MOHAMED

9 Julai 2022, 1:33 pm
KUALA SELANGOR – Semua usahawan termasuk peniaga kecil yang terjejas dalam tragedi kepala air dan banjir lumpur di Baling, Kedah dijangka akan menerima bantuan khas wang tunai RM3,000, Khamis depan.
Penyaluran Bantuan Banjir Keluarga Malaysia (BBKM) dilakukan menerusi Kementerian Pembangunan Usahawan dan Koperasi (KUSKOP).
Menteri Pembangunan Usahawan dan Koperasi, Tan Sri Noh Omar berkata, pihaknya masih sedang mengenal pasti jumlah usahawan yang terjejas dalam bencana alam itu.
Katanya, beliau sudah mengarahkan Tabung Ekonomi Kumpulan Usaha Niaga (TEKUN) Nasional dan Amanah Ikhtiar Malaysia (AIM) bagi mendapatkan maklumat lebih terperinci mengenai perkara tersebut.
“Bantuan dan sumbangan RM3,000 kepada setiap usahawan dan peniaga kecil itu akan disalurkan secara menyeluruh seperti sebelum ini.
“Kita sedang mengumpul maklumat penerima dan akan pergi ke Baling pada 14 Julai ini (Khamis),” katanya pada majlis penyerahan Bantuan Wang Ihsan Bencana  di Institut Pengurusan Peladang (IPP), Tanjong Karang di sini, hari ini. – KOSMO! ONLINE


EU bakal bina kubu kalis bunyi di Brussels
Oleh KOSMO!

10 Julai 2022, 8:00 pm
BRUSSELS, Belgium – Kesatuan Eropah (EU) memperuntukkan perbelanjaan berjumlah AS$8.1 juta (RM35.8 juta) untuk membina bunker atau kubu bawah tanah di Brussels, lapor laman RT, semalam.
Pembinaan ‘rumah selamat’ itu didakwa bagi membolehkan para pemimpin negara anggota EU untuk bertemu secara rahsia.
Ruang itu akan dilindungi daripada gangguan elektronik dan semua alat elektronik tidak dibenar dibawa masuk bagi memastikan segala maklumat tidak dibocorkan kepada Russia.
Satu laman berita, EUobserver mendakwa telah melihat memo EU yang menerangkan mengenai projek itu. Ia dikatakan bakal terdiri daripada dewan yang boleh menampung sehingga 100 orang termasuk 34 pemimpin negara dan kakitangan berkaitan.
Bakal dibina menjelang 2024, kubu itu terletak di satu lokasi rahsia di dalam kompleks Majlis Eropah di ibu negara Belgium.
Walau bagaimanapun, tidak diketahui sama ada EU membina dewan itu sebagai tindak balas kepada ancaman keselamatan tertentu atau atas dasar berhati-hati. – AGENSI


Wisma Putra pantau krisis di Sri Lanka
Oleh AMREE AHMAD

10 Julai 2022, 8:03 pm
PUTRAJAYA – Kementerian Luar mengesahkan bahawa pihaknya sentiasa memantau rapat perkembangan di Sri Lanka susulan pergolakan akibat krisis kewangan negara tersebut.
Wisma Putra berkata, pihaknya melalui Suruhanjaya Tinggi Malaysia di Colombo juga telah menghubungi kesemua rakyat Malaysia yang berdaftar di Sri Lanka.
“Langkah berterusan ini demi memastikan keselamatan mereka dan memudahkan bantuan konsular dapat diberikan dengan segera sekiranya diperlukan,” katanya dalam kenyataan hari ini.
Wisma Putra menambah, rakyat Malaysia yang masih belum berdaftar diseru segera berbuat demikian untuk kemudahan pertolongan konsular jika berlaku kecemasan.
“Warga Malaysia juga dinasihatkan supaya memberi perhatian sepenuhnya kepada keselamatan mereka dan sentiasa mematuhi arahan pihak berkuasa tempatan,” jelas kenyataan tersebut.
Pada masa sama ujarnya, rakyat Malaysia yang ingin melawat Sri Lanka dinasihatkan agar menangguhkan terlebih dahulu perjalanan tidak penting buat seketika kerana situasi belum stabil.

Mereka yang memerlukan bantuan boleh datang ke Suruhanjaya Tinggi yang terletak di No.45, Rosmead Place, 07 Colombo pada hari bekerja dari pukul 8.30 pagi sehingga 4.30 petang.
Canseri diplomatik rasmi negara tersebut turut boleh dihubungi menerusi talian telefon +9477 4830103 atau faksimile +9411 7557714 atau melalui e-mel [email protected].
Terdahulu, pasukan keselamatan Sri Lanka gagal mengawal keadaan ketika ribuan penunjuk perasaan antikerajaan bertindak menyerbu kediaman rasmi Presiden Gotabaya Rajapaksa semalam.
Beliau bagaimanapun sempat dipindahkan ke lokasi rahsia ekoran kebangkitan rakyat yang marah apabila negara itu ketiadaan wang serta kehabisan bekalan petrol dan gas domestik.
Sri Lanka yang memiliki kira-kira 22 juta penduduk, sejak Mei lalu bergelut dengan krisis ekonomi yang terburuk dalam sejarah setelah mencapai kemerdekaan dari Britain pada 1948.
Setakat ini dianggarkan terdapat sejumlah 85 warga Malaysia yang telah berdaftar dengan pihak Suruhanjaya Tinggi dengan sebahagian besar menetap di wilayah ibu kota Colombo. – KOSMO! ONLINE


14 maut dalam insiden tembakan bar di Afrika Selatan
Oleh KOSMO!

10 Julai 2022, 6:43 pm
JOHANNESBURG, AFRIKA SELATAN – Seramai 14 orang terbunuh dalam satu insiden tembakan di sebuah bar di bandar Soweto, dekat dengan Johannesburg, Afrika Selatan, kata polis hari ini.
“Kami dihubungi pada pukul 12.30 tengah malam (waktu tempatan) sebelum bergegas ke lokasi kejadian.
“Ketika tiba, 12 orang didapati telah meninggal dunia,” kata Komisioner Polis wilayah Gauteng, Leftenan Elias Mawela.
Menurut Elias, 11 lagi individu dikejarkan ke hospital kerana mengalami kecederaan, namun dua daripadanya kemudian meninggal dunia, menjadikan jumlah mangsa yang maut seramai 14 orang.
Tambah polis, pihaknya sedang menyiasat beberapa laporan yang menyatakan bahawa sekumpulan lelaki tiba dalam bas mini dan melepaskan tembakan terhadap sebilangan pengunjung bar tersebut, lapor akhbar Arab News.
“Siasatan awal mendapati bahawa pengunjung sedang menikmati waktu malam mereka di bar tersebut sebelum secara tiba-tiba mereka mendengar bunyi tembakan. Kami belum mendapat maklumat lanjut lagi setakat ini mengenai motif tembakan dan mengapa mereka menyasarkan kesemua mangsa,” ujarnya.

Sementara itu, dalam kejadian berasingan, empat individu terbunuh dalam satu lagi insiden tembakan di Pietermaritzburg, timur Afrika Selatan.
Insiden itu berlaku pada pukul 8.30 malam (waktu tempatan) semalam, yang turut mengakibatkan lapan mangsa tercedera, kata jurucakap polis, Nqobile Gwala. – AFP/Agensi


Enggan rumah didiami bekas isteri, lelaki roboh kediaman berharga RM150,000
Oleh KOSMO!

10 Julai 2022, 7:30 pm
JAKARTA – Seorang lelaki nekad merobohkan rumah bernilai 500 juta rupiah (RM147,793) selepas sah bercerai dengan isterinya, lapor laman Tribunnews.
Menurut sumber, lelaki bernama Suaib itu enggan membiarkan rumah tersebut didiami oleh bekas isterinya walaupun tapak tanah adalah milik wanita berkenaan.
Menerusi paparan video yang tular di media sosial, kelihatan beberapa jentera berat sedang merobohkan rumah tersebut.
Kini, bekas isteri Suaib menumpang di rumah abangnya selepas semua barang di dalam rumah itu dikeluarkan, manakala lelaki berkenaan tinggal bersama ibu bapanya.
Bapa saudara Suaib, Abdul Hannan berkata, sebelum aktiviti meroboh dijalankan, sudah beberapa kali perbincangan dilakukan antara Suaib dan bekas isterinya.
Pertemuan itu bahkan dipantau oleh Mahkamah Agama Pamekasan dan wakil kedua-dua keluarga berkenaan.

Namun, ia tidak berjaya mencapai kata sepakat apabila Suaib berkeras untuk merobohkan rumah tersebut.
Abdul Hannan juga ada menasihatkan supaya rumah itu diserahkan kepada anak-anak mereka, namun tidak diendahkan.
“Kami telah mencadangkan agar rumah itu diserahkan kepada dua anaknya, tetapi cadangan itu ditolak,” katanya.
Perobohan itu dibuat berdasarkan persetujuan kedua-dua pihak. – Agensi


[KEMASKINI] Polis tahan pemandu Mitsubishi Triton lawan larus
Oleh SITI NUR MAS ERAH AMRAN

10 Julai 2022, 7:59 pm
SEBERANG PERAI – Polis akan menahan pemandu kenderaan pacuan empat roda jenis Mitsubishi Triton yang dipercayai memandu secara melawan arus di Kilometer 4.5, Lebuh Raya Lingkaran Luar Butterworth (BORR), Bagan Ajam, Butterworth di sini tengah malam tadi.
Ketua Polis Daerah Seberang Perai Utara (SPU), Asisten Komisioner Mohd. Radzi Ahmad berkata, pemandu lelaki terbabit sudah membuat laporan berhubung kemalangan itu hari ini.
“Untuk makluman, pemandu kenderaan pacuan empat roda sudah datang membuat laporan polis dan akan ditangkap selepas itu,” katanya kepada pemberita di sini hari ini.
Terdahulu, Kosmo! Online melaporkan sepasang kekasih cedera pada perut selepas kereta Volkswagen yang dinaiki mereka bertembung dengan kenderaan pacuan empat roda pada pukul 12 tengah malam tadi. – KOSMO! ONLINE


Rakyat Sri Lanka bakar kediaman Perdana Menteri
Oleh KOSMO!

10 Julai 2022, 9:00 pm
COLOMBO – Kekecohan tercetus di kediaman rasmi Perdana Menteri Sri Lanka, Ranil Wickremesinghe kelmarin, apabila penunjuk perasaan merempuh masuk dan menyalakan api di kawasan tersebut, lapor portal berita MailOnline.
Rakaman yang dikongsi di media sosial menunjukkan orang ramai bersorak selepas mencetuskan kebakaran yang berlaku sejurus selepas pengawal keselamatan yang bertugas di kediaman Ranil menyerang sebilangan wartawan di luar rumah.
Asap berwarna merah pula dilihat menjulang ke langit ketika api menyambar.
Tiada kemalangan jiwa dilaporkan dalam kebakaran setakat ini dan polis berkata, Ranil serta keluarganya tiada di rumah semasa perusuh memulakan kebakaran.
Ranil sebelum itu mengadakan pertemuan dengan para pemimpin politik di mana beliau memaklumkan bersedia berundur untuk membuka jalan kepada kerajaan perpaduan.
Namun, usahanya gagal menenangkan penunjuk perasaan yang menyerbu kediaman peribadinya dan membakarnya menjelang malam kelmarin.

Dalam pada itu, Presiden Gotabaya Rajapaksa pula terpaksa dibawa lari dari kediamannya oleh tentera yang melepaskan tembakan ke udara selepas orang ramai membanjiri kawasan tersebut bagi mendesak peletakan jawatannya.
Gotabaya dikatakan telah menaiki kapal tentera laut di pelabuhan Colombo dan dibawa ke perairan selatan pulau itu.
Tidak lama selepas penunjuk perasaan menyerbu dan menceroboh Istana Presiden, pejabat tepi laut berdekatan milik Gotabaya turut jatuh ke tangan penunjuk perasaan.
Pasukan keselamatan cuba menyuraikan orang ramai yang menyerbu daerah pentadbiran Colombo pada petang hari yang sama dengan berpuluh-puluh cedera dalam pertempuran yang berlaku.
Jurucakap hospital utama Colombo berkata, tiga penduduk awam dirawat akibat cedera ditembak di samping 36 yang lain mengalami kesukaran bernafas selepas terperangkap dalam serangan gas pemedih mata.
Kebakaran itu berlaku beberapa jam selepas Ranil berkata bahawa beliau akan meletakkan jawatan berikutan krisis ekonomi yang semakin buruk. – Agensi


Ferrari kembali tawan GP Austria
Oleh KOSMO!

10 Julai 2022, 11:07 pm
SPIELBERG – Pasukan Ferrari melakukan kejutan apabila berjaya menawan Grand Prix (GP) Austria menerusi pemandu sensasinya, Charles Leclerc sebentar tadi.
Kemenangan tersebut pasti memberi kepuasan kepada pasukan Itali itu kerana kali terakhir Ferrari menjulang kemenangan di Litar Red Bull Ring pada 2003 menerusi lagenda Formula Satu (F1), Michael Schumacher.
Tetapi sayang, Ferrari mampu melakar kemenangan 1-2 namun, Carlos Sainz yang muncul juara di GP British baru-baru ini pulang hampa selepas jenteranya terbakar selepas berdepan masalah sekali gus gagal menamatkan perlumbaan.
Kekecewaan tersebut sedikit terubat apabila berjaya menjinakkan Max Verstappen (Red Bull) untuk muncul juara dan pelumba Mercedes, Lewis Hamilton berjaya menamatkan saingan tempat ketiga.
“Ia adalah perlumbaan menarik kerana pada awal saingan saya memberi tentangan cukup hebat dengan Verstappen. Namun saya akui ia adalah perlumbaan yang sukar.
“Saya sangat gembira dengan kemenangan hari ini. Tetapi masalah yang menimpa saya hari ini bukan dari enjin, namun nasib baik ia bertahan sehingga tamat perlumbaan.

“Lima pusingan terakhir amat sukar untuk saya dan pasukan. Apapun, hari ini kami telah lakukan terbaik dan perlumbaan yang menakjubkan,” kata Leclerc. – KOSMO! ONLINE


Pencuci pakaian ludah air atas baju pelanggan
Oleh KOSMO!

10 Julai 2022, 7:00 pm
NEW DELHI – Aksi seorang pencuci pakaian yang sedang menyeterika baju menjadi tular di media sosial apabila dia dirakam meludah ke atas pakaian tersebut, lapor laman berita India Today.
Dalam klip video pendek itu, kelihatan seorang lelaki warga emas sedang menggosok pakaian di samping bekas berisi air di tangannya.
Dia kemudiannya dilihat meneguk air dan meludahkannya pada pakaian. Tiada maklumat lanjut mengenai nama warga emas itu dan lokasi premis tersebut.
“Penyembur air semulajadi,” tulis keterangan pada siaran itu.
Video itu mendapat lebih tiga juta tontonan selepas dikongsi di Instagram dengan rata-rata netizen meluahkan rasa jijik dan marah mereka di ruangan komen. – Agensi


Pengawal keselamatan bawa pedang samurai ditahan
Oleh SHAMSUL KAMAL AMARUDIN

10 Julai 2022, 10:42 pm
LUMUT – Tindakan seorang pengawal keselamatan membawa pedang samurai dalam keretanya membawa padah apabila ditahan polis awal pagi tadi.
Ketua Polis Daerah Manjung, Asisten Komisioner Nor Omar Sappi, berkata lelaki berusia 25 tahun itu ditahan anggota polis yang melakukan rondaan cegah jenayah sekitar pekan Sitiawan, kira-kira pukul 5.30 pagi.
“Ketika melakukan rondaan, anggota tersebut melihat sebuah kereta dipandu dalam keadaan mencurigakan sebelum menahannya untuk pemeriksaan.
“Apabila diperiksa, polis menemui sebatang sarung besi panjang dan sebilah pedang samurai dalam kereta jenis Honda Civic Ferio yang dipandunya,” katanya dalam satu kenyataan di sini hari ini.
Menurut Nor Omar, semakan mendapati suspek mempunyai rekod jenayah lampau di bawah Seksyen 160 Kanun Keseksaan iaitu berkaitan kes pergaduhan.
Beliau memaklumkan, siasatan awal mendapati pedang itu milik suspek yang sentiasa berada dalam keretanya dan digunakan sewaktu menjalankan tugas sebagai pengawal keselamatan.

Jelas beliau, ketika ditahan suspek baru selesai minum dengan rakannya di sebuah kafe di Sitiawan.
Nor Omar menjelaskan suspek dibawa ke Ibu Pejabat Polis Daerah (IPD) Manjung untuk disiasat di bawah Seksyen 6(1) Akta Bahan Kakisan Letupan dan Senjata Berbahaya 1958. – KOSMO! ONLINE